text:
septembre 2011
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 24/09/2011.
Umubyeyi Bikira Mariya yaje yishimye ariko atishimye cyane, nuko aranyitegereza aransuhuza ati:
B.M.: Uraho mwana wanjye ukomeje kwihanganira ibigeragezo byose uhura nabwo.
BY.: Uraho mama.
B.M.: Mwana wanjye umeze ute?
BY.: Mama meze neza gahoro nawe urabibona sinkiruhuka, ingendo mukomeje kunkoresha ni nyinshi ariko Mama narabyemeye. Mama, ndi hano ndi umugaragu wawe, uvuge icyo ushaka umuja wawe ndakumva. Nicishije bugufi imbere yawe mubyeyi kugira ngo ubanze umbabarire ibicumuro byanjye, ubanze umbabarire ububi bwanjye kuko ntakwiye kuza imbere yawe. Mama ndaguhereza n’abandi bose bameze nkanjye mubyeyi kugira ngo twese uturuhure ku mitima kandi udusabire imbabazi ku mwana wawe Yezu Kristu. Karame!
B.M.: Bana banjye mushyitse umutima mu nda, muruhure imitima yanyu na roho zanyu, mwiruhutse kuko iyo umwana afite impumpu ntabwo yumva neza icyo umubyeyi amubwira. Bana banjye mushishikarire kuba umwe muri Kristu, kuba umwe kuri Roho, mwubake inkingi z'imitima yanyu.
Bana banjye ntabwo naziye Abanyarwanda gusa, naziye umwana wanjye uwo ariwe wese, aho ari hose. Bana banjye ndishimye ariko ndanababaye, mbabajwe cyane n'uko mutumva ibyo nkomeza kubabwira. Bana banjye ndabona mukomeje kuntera umugongo, benshi ntimuzi uwo ndi we, nimuhindure imitima yanyu mwicuze, mwihane ibyaha byanyu kuko ibikomeresta umutima wanjye bikomeje kwiyongera hirya no hino muri kino gihigu cyanyu cy'u Rwanda. Hari benshi bandwanya biganjemo abihayimana barwanya abavuga Rozari yanjye, abo baribeshya cyane kuko batazi uwo barwanya uwo ariwe.
Hari abarwanya umwana wanjye nihamagariye, nitoreye. Uwo murwanya ni jyewe kuko ari jye wamuhamagaye, ni jyewe wamubateje, nimumbabarire mutege amatwi mujye muvuga icyo mwumvise utumvise asobanuze kuko aribyo byiza aho kwivugira ibyanyu mumpimbira ibyo ntavuze. Ndabasabye mu mitima yanyu nimwisukure muri kano kanya, mutekereze buri muntu wese batumvikana, buri muntu wese utamuzi akamuvuga nabi, maze mubitekereze munsabe imbabazi byose mubimpereze maze mushobore kumva icyo nifuza kubagezaho.
Bana banjye, ntimukabibe imbuto mbi gusa zo gusebanya, mujye mwihanganira ikibi kimwe mwishimire bitatu byiza maze musibanganye icyo kibi kiba cyahaciye. Bana banjye nababwiye ko mutazi umunsi n'isaha muzatungurirwaho, niyo mpamvu mbasaba kujya muhora mwiteguye. Bana banjye b'Abanyarwanda, nza kubasura uko bwije nuko bukeye ariko ibyo mbabwira byose ntacyo mwumva. Bana banjye mfite agahinda kenshi nterwa no kutumva kwanyu, Abanyarwanda ntimuzi ikirezi mwambaye ra! Iyaba mwari mukizi mwakumvise ibyo mbabwira kandi mukabishyira mu bikorwa.
Bana banjye mugeze muri cya gihe kibi maze iminsi mbabwira, mugeze igihe mutotezwa. Bana banjye musabire Kiliziya n'Umushumba wayo Papa kuko arakomerewe cyane, musabire abasaseridoti n'abihayimana bose kuko benshi muri bo ari ba mayirabiri. Bana banjye ndabinginze ngo uyu munsi musabire abihayimana bose, musabire kiliziya y'umwana wanjye kuko irakomerewe cyane, musabire abasaseridoti barwanya abana banjye bavuga Rozari yanjye.
Bana banjye ibyo ndi kubabwira biriho kandi byaratangiye. Bana banjye nimwumve neza agahinda kanjye nterwa n'abihayimana. Bana banjye ibintu birakomeye ntibyoroshye. Bana banjye ubu ndatabaza imiryango yose kugira ngo isabire kiliziya, ubu nta bapadiri ifite, nta babikira, umwana wanjye arababaye kuko ari wenyine.
Bana banjye nimusabire abantu bose bagire urukundo, mubasabire bagire umutima wo kwiyoroshya, mubasabire bagire umutima wo kwemera. Bana banjye nimwumve intimba mfite, nimwumve agahinda mfite, ndabasaba kuvuga Rozari buri munsi, nimuvuge Rozari igihe mukibishoboye kuko hari igihe mutazabishobora.
Bana banjye nimuvuge Rozari murwanye ikibi cyose kuko ubu Shitani yabinjiyemo impande zose z'igihugu irabagose, ubu irimo gukorera ku mugaragaro. Ubu butumwa mubwumve neza, ni ubw'abantu bose ntabwo ari ubw'umuntu ku giti cye, ubwumvise wese nabukurikize.
Bana banjye ndabasaba kumva inama mbabwira kuko amazi agiye kurenga inkombe, uwumva yumve, utumva niyirorerere kuko ntacyo azireguza imbere y'Imana Data, ikindi kandi bana banjye ndabinginze nimusabire igihugu cyanyu cy'u Rwanda n'abayobozi bacyo kuko benshi ntibumva ibyo mvuga benshi baruswe n'inda bararya abo bayobora.
Bana banjye nimusabire u Rwanda kuko ndabona ruri kugenda ruganisha mu rwobo, nyamara bana banjye ubanza mutareba aho ibintu bigeze, nyamara ufite amaso yo kureba narebe aho ibintu bigeze maze ashishoze, bana bajye nimusabire kiliziya, musabire abasaseridoti, bavangure kiliziya n'iby'isi; bavangure kiliziya n'ubucuruzi; bavangure kiliziya n' ibibi byose barimo, bavangure kiliziya n'ayo makuba yose batazi kandi aribo bayikururira.
Bana banjye, kugeza ubu kiliziya ntabwo ikiri iyo guhuza imitima bayigize iyo kwisandaza. Nimubasabire bakire abakristu babagana n'umutima mwiza, nimubasabire cyane kuko benshi mu basaseridoti benshi bataye ukwemera ntibakita ku ntama bashinzwe, nimusabire batangane penetensiya urukundo n'umutima utuje, mubasabire penetensiya bayigire ingabire ikomeye, bayigire ihuriro ry'umwana wanjye Yezu Kristu.
Bana banjye nimusabire abasaseridoti batange penetensiya mu ibanga kandi bagire urukundo hagati yabo, nimusabire abihayimana bunge ubumwe mu kwemera, mubasabire bahuze urukundo.
Bana banjye ndabasa kuvuga Rozari buri munsi n'ishapule y'Ububabare kuwa kabiri no kuwa gatanu, mubikore nk'uko mbibifujeho kuko Rozari ariyo izabakiza aya makuba abugarije. Bana banjye ndabashishikariza kuvuga Rozari, ndabingingira kuvuga Rozari,
Bana banjye Rozari ndayibahaye, Rozari ndayibaraze, nimuyigire akabando kanyu ko kwicumba amanywa n'ijoro kuko ariyo izabatsindira Shitani. Nawe mwana wanjye komera ku rugamba kuko ndi kumwe nawe, ndagusaba gusenga ushikamye usabira benshi kuri ino si cyane abo nakuragije.
Bana banjye kuki mutinya kuvuga ibibabangamiye kandi tuba turi kumwe, kuki mutinya kunyereka ibyabananiye mu mashuri, kuki mutinya kuvuga ibyabananiye iwanyu mu rugo. Bana banjye umwana asaba umubyeyi iyo amwizeye aramuha, ntimugategereze ko ari jye mbabwira ngo munsabe ariko mujye musabana umutima utaryarya kandi wizera kandi usukuye.
Bana banjye ndabasabye ngo mujye musenga isengesho ritari amasengesho, hari ugusenga koko, haba isengesho n'amasengesho, mujye musenga ibivuye ku mutima, mujye musenga ibyubaka roho n'umutima n'umubiri, mube umwe koko.
Bana banjye uyu munsi nongeye kubasaba ngo mukundane, mubabarirane kandi musabane imbabazi umwe n'undi, mugerageze kwicisha bugufi bana banjye, nimugerageze kwivura, narababwiye nti kugira ngo bakuvure ni uko ubanza kwivura ku giti cyawe, ukabanza ndeste ugasobanukirwa neza n'uburwayi urwaye, icyo gihe ukuvuye urakira, iyo wemeye kwivuza.
Bana banjye ndabona hari abafite agahinda ku mitima kubera ibibazo bafite, kubera ingorane bafite, hari n'abana bafite ingorane kubera kubura impapuro, kubera kudatsinda mu ishuri no kubura akazi mbese ni byinshi. Bana banjye ndabinginze mujye mubihereza nyirabyo mumubwire ko mutabishoboye.
Bana banjye ndabasabye nimugendere mu rukundo rw'Imana mureke kugendera mu rukundo rw'ibyisi, bana banjye mujye muzirikana ko umwana wanjye yakoze ibitangaza ariko ntibabyemeye, ese icyo umwana w'umuntu yakora ku isi bakacyemera cyaza cyihuse ariko jye nabakorera ibitangaza mbaha amavuta yo kubakiza indwara zose ku mubiri no kuri roho ntimubyemere kandi ababyemera barakira.
Bana banjye kuri iyi tariki ya none, buri muntu wese narambure ibiganza bye ahereze ibye byose kandi asabe icyo ashaka.
BY.: Mama ndagusaba kugukunda kurushaho kandi ngukundishe n'abandi, urankomeze iteka imbere y'abantu. Niyemeje kukwiha mubyeyi ngo unkoreshe icyo ushaka.
B.M.: Bana banjye munkunda kandi mwanyiyeguriye, uyu munsi wa none mbahaye ingabire y'icyubahiro cya Nyagasani, mbahaye ubudacogora n'ubusabane ku Mana.
BY.: Murakoze mama.
B.M.: Bana banjye hari abafite ibibazo mu miryango yabo, hari abafite kutumvikana barashakanye, hari abafite kutumvikana n'abana babyaye, hari abafite umuryango munini ariko buri wese aba ukwe, hari abafite imiryango yatewe n'amashitani kandi batemera, badasenga batemera Imana, abo bose ubahereze, hari abafite ikibazo cyo kutabona abana. Mwirambirwa bana banjye kandi nababwiye ko unkurikira wese jye n'umwana wanjye aheka umusaraba yishimye kugira ngo atugwe mu ntege.
Hari n'urubyiruko rwifuza gushaka ndagira ngo ibyo byose mujye mutura Imana ibyanyu byose, ni impano ntabwo umuntu yigira, turashaka ariko Imana ikatwuzuriza. Hari abafite ikibazo cy'uburwayi, hari uburwayi budakira, hari uburwayi bukira, ariko ndagira ngo mbabwire ko uburwayi bukomeye ari ubwa roho. Hari abafite agahinda ku mutima kubera ibibazo bafite, kubera ingorane bafite, ibyo byose nimubihereze nyirabyo kuko niwe uzi ibyanyu byose.
Bana banjye mu by'ukuri uyu munsi simbabwira byinshi nkuko nari nsanzwe mbigenza, iby'ingenzi narabibabwiye ibindi mbifuzaho maze kubibabwira, nkuko rero mvuze nagira ngo mbabwire yuko mbashimiye y'uko hariho abagerageza ndabashimiye, ko hari imbuto ziri kugenda zivuka.
Ikindi kandi bana banjye nimuhumure nta kiruta Imana, ikindi kandi bana banjye ibyago ntaho bitaba icyangombwa ni ukubyakira neza nta kwinuba. Nyamara bana banjye ndabona hari abakomeje kuvuga ngo ibyo twabwiwe bizaza ryari ntimumenye ko tuba twabongereyeho agahe gato ngo turebe icyakorwa, ariko nta cyakozwe mwibereye mu tuntu n'utundi. Bana banjye iwanyu murahinga mukabagara, mugasukira, kuki mutabagarira Imana ngo muyisukirire imitima maze isengesho ryose muvuze ngo riyibobeze.
Nyamara bana banjye hateye inzara Imana mwayibuka igihe cyarangiye, izuba rirava mukavuza induru muti Nyagasani duhe imvura, imvura yagwa muti Nyagasani imyaka iraboze ngo nimuduhe izuba, ariko nababwira gusenga mukantera utwatsi. Gusaba murabizi ariko gutanga mukagundira, cyakora bana banjye sininuba kubera ko munsaba, iyaba mwansabanaga urukundo cyangwa se mukansabana gutekereza, atari ukunsaba kubera ko mubabaye cyangwa se muguweho n'ibyago.
Bana banjye mbabwiye ibyo ibindi nzabibabwira ubutaha. Bana banjye ngaho mubane nanjye urukundo rwawe rubakomeze, muramenye sinzabe nyamwisiga ngo nisange namwe kandi ntimuzabe baburamwaje. Uyu munsi wa none mbahaye umugisha wanjye wa kibyeyi ku izina ry'Imana Data na Mwana na Roho Mutagatifu. Ngaho murakoze murakagira Imana.


c: text/html

text:
Gitifu w’akagari arashakishwa nyuma yo gutorokana amafaranga y’abaturage
Umunyamabanga nshingwabikorwa w’Akagari ka Nemba mu murenge wa Rweru muri Bugesera, Ndayisaba Alfred arashakishwa nyuma yo gutorokana amafaranga y’abaturage.
Umuyobozi w’Akarere ka Bugesera, Nsanzumuhire Emmanuel avuga kuri ubu bamaze kumenya ko uwo muyobozi yatorokanye abarirwa mu bihumbi 220RWf.
Agira ati “Twabonye ibirego by’abaturage bakora mu ishamba rya Gako batubwira ko yabatwaye amafaranga bahembwe ababwira ko agiye kuyabashyirira ku ma nkonti yabo.
Hari n’abandi y’abari mu kimina nayo yatwaye ababwira ko agiye kuyabashyirira kuri konti ariko ntiyayashyiraho.”
Akomeza avuga ko nubwo babaze kubarura ibihumbi 220RWf, hari n’abandi baturage benshi bakijya gutanga ikirego. Ahamya ko hagiye kubarurwa neza umwenda afitiye abaturage.
Nsanzumuhire avuga ko bakimenya ko uwo muyobozi yambuye abaturage, bihutiye kumuhamagara ngo aze yisobanure ariko we ntiyaje kuburyo ngo hashize iminsi ine atorotse.
Uyu muyobozi akomeza asaba abayobozi kuba inyangamugayo imbere y’abaturage.
Agira ati “Niba wowe muyobozi abaturage bakugiriye icyizere bakaguha amafaranga yabo ngo uyabajyanire ku ma konti yabo, ugomba kugaragaza ubunyangamugayo kuko aricyo cy’ingenzi.”
Akomeza avuga ko bagioye gukebura abayobozi kugira ngo bisubireho kuko ibyo byo gutorokana amafaranga y’abaturage bitari bisanzwe.
Polisi y’igihugu ikorera mu karere ka Bugesera itangaza ko kuri ubu yatangiye iperereza ryo kumenya irengero ry’uyu muyobozi no kumenya icyabimuteye.
Ibitekerezo ( 3 )
Na sedo wakagari Ka Batima ntiyanyuzwe n’umushahara we kugeza ariye imfashanyo z’abaturage bimuwe bavuye mubirwa by a Mazane naSharita
Yewega AHOBUKERA erega uhewuka mu bike no mu byinshi arushaho guhemuka. Za ruswa se mwirirwa murya ko abaturage bagowe zahagarara? ntacyo ariko imitsi y’abaturage izabagaruka. Mwarimu se mumurusha amashuri angahe ko mumurusha umushahara? nzabandora ni umwana w’i rwanda
None se let a yahaye ibiryo ABAYOBOZI b’utugari bakareka guhemukira abo bashinzwe,jyewe ndahamyako igihe cyose ibyo byose bizaba bitarakorwa ubuhemu buzahoraho ku rwego rw’akagari!,kuko bakore byinshi kandi ntacyo Bart a!

robotstxt: allowed

filter: keep


text:
Saturday, August 23, 2014
AMARASO YINZIRAKARENGANE ZABAHUTU AKOMEJE GUTEZA UMWIRYANE MUGATSIKO KABASAJJA
By Komayombi Alphonse
Uwavugako amaraso yinzirakarengane ahora ahorerwa n' Imana ntiyaba abeshye. Imyaka irashize ibaye 20 kuva Imana itugabije ingoma ya Kalinga yabasajya ngo baducure bufuni na buhoro. Mubyukuri ikintu biyibagije nuko iyo Imana iguhaye gutegeka igihugu ntabwo iba iguhaye ubuzima bwabo. Wakwiba ukikungahaza ariko amaraso yinzirakarengane ukayaha amahoro. Icyo nicyo ingoma ya Habyarimana yarushije izindi ngoma zayikurikiye.
Uretse abantu bake nabo barenganijwe nababanaga na Habyara ntiyigeze yica inzirakarengane. Naniyo mpamvu amaraso ye yanduje u Rwanda umuvumo utazashira nagato. Naniyo mpamvu amaraso ya Habyarimana ahora ateza bwana Kagame nagatsiko ke uguhitwa kudashira. Ibyo sibyamakabya nkuru ugirango ndabeshya azabaze umuhungu wa Kagame muto ibyo aherutse kubona ise yambara icyuma cyo kumurinda amasasu mugituza nuko umwana rwose innocent aramubaza ati: "Papa kombona wambara isafuriya, mugituza byagenze bite?" Nuko kagame aramwara abura icyo amusubiza. Ariko ibyo sibyo byatuzinduye ahubwo inkuru ya Gen Rusagara na Capt. Kabuye nibyo dushaka kuvugaho.
AMARASO Y'INZIRAKARENGANE ZABANYARWANDA ZAGIYE ZIBAKORAHO
Mubabaye muli Congo mwabonye namaso yanyu ukuntu abantu bose bari interahamwe bazwiho kub barishe abantu bagiye bapfa urupfu rubi cyane. Abesnhi ntibashoboye kurenga masisi abandi bapfuye rugikubita bishwe namasasu bagiye kwiba inka za Masisi. Abandi bagiye bapfa nkinkoko zishwe numuraramo batazi icyo bazira ibyo byose byerekana ko Imana itibagirwa amaraso yinzirakarengane byaba vuba cyangwa se bigatinda kenze iyo wicujije ugasaba imbabazi naho ubundi umunsi wawe uragera ugapfa ugushije ubuconco. Ibi ntibyarangiriye aha byarakomeje nomungoma ya Kagame yishe abantu igihe kirekire kugeza aho asigaye akareba ashaka abo yica ariko ntababone nibwo umuzimu wabahutu umuganishije muri bene Kanjogera atangira abahindamo ubudehe. Muli make reka turebere hamwe uko byagenze.
AMARASO YINZIRAKARENGANE ABAHUTU ARAKURIKIRANA BENE KALINGA
Ukwica kwa Kagame nubwo abesnhi batabizi ntabwo yishe abahutu gusa. Ikigaragara nuko yakubitaga udufuni abahutu ariko nabene wabo yabarembeje. Ntibyatinze umuvumo wamaraso yabahutu
binzirakarengane bishe murwanda no muli Congo kuva za 1990s yarabasindishije maze batangira guhindanamo ubudehe. Ubwo umusajja mukuru atangira kwikagnga ibihuru nibinyurura. Nibwo yirukanze kuri ba Karegeya. Ntibyashize kabiri ati Nyamwasa, Gahima, Himbara, nabandi bali kumwe mungabo zayongoje ibintu mu Rwanda ati nshaka amaraso yabo. Baratangiye bahunga umwe kurumwe. Ariko aha nabibutsa ko mubasirikare bari bafit ipeti ryo hejuru uwabashije kuva mugihugu mubambere yari Lt, Abdul Rizibiza. Ibyo yavuze nibyo yazize mwese murabizi. Ndizerako uyumunsi abesnhi mubaba muli RNC bicuza impamvu batahunganye na Ruzibiza. Ayo namateka yikindi gihe.
Umujinya nubugome bwa Kagame ntiyigeze areka nabamuhunze cyane cyane abatutsi bene wabo kubaho mumahoro ngo areke birire agafu kubagere kunzoka. Yaravuze ati nzicisha isazi inyundo. Nikobyagenze ubwo inkuru iba ibaye kimomo ubwo twumvaga ko bwana Col Karegeya yamunigishije umurunga. Mbibutseko ariko bwana Karegeya yicaga abahutu bose yashakaga gukiza ingoma ya Sebuja Kagame. Yagize abenshi mulitwe imfubyi adutesha badata bakiri bato atuma batabona ubusore bwacu cg se ngo bataye amakwe yacu. Imana ntiyatinze nawe imutesha umuryango we ukili muto ituma atabona ibirori. Mubihe byakera Imana yafata imyaka myinshi kugirango ihore ariko abesnhi muremeranya nanjye ko itagifata imyaka 400 yafashe kugirango idukize ingoma ya Kalinga yari yarahejeje basokuruza mubuhake. Ntibyatinze abamenye amaraso yinzirakarengane bose batangiye kubona ibihembo byabo umwe kurumwe.
Ntawakwirengagiza uburyo bwana Kayumba Nyamwasa yagiye kuri Radio mpuzamahanga akivuga ibigwi kumpunzi zinzirakarengane zabahutu nizabanyakongo yavugije urusasu rwurufaya akabica umusubizo. Abesnhi mulibuka neza ko abesnhi twarabana ntanimbunda dufite ariko yategetse
abasirikari be kutagira numwe bibeshaho avugako abana binterahamwe nabo arinterahamwe sukuduhata amabomb imisozi icura imiborogo. Ntibyatinze aba agiye kuri radio ati: "Narimfite uburyo bubiri bwo kurangiza ikibazo cyi Impunzi muli Congo, ubwambere kwari ukubagarura mu Rwanda kuneza naho ubwakabiri kwari ukubakurikira nkabarasa urufaya." Nikoko yarabikoze maze zukutwicira kumugezi wa Lubutu intumbi zikora ikiraro gishyashya anaricyo cyakijije bamwe mulitwe iyo imibiri yabahutu ituzura muruzi rwa Lubutu ngo ababyeyi bacu bitange tubambukireho ubu natwe tuba twalibagiranye. Icyambabaje nuko bwana Nyamwasa atavuze ubundi buryo bwa gatut yarafite bwokurangiza ikibazo cyimpunzi zabahutu muli Congo burundu. Kwari ukuvuga ati ABANYARWANDA TWESE TWARICANYE REKA TWICARE HAMWE NKABANYARWANDA MAZE DUSABANE IMBABAZI TWIBUKE ABACU BOSE BABUZE MAZE TWUBAKE URWANDA RUSHYA. Byarashobokaga nubwo ibintu ninyota yubutegetsi byabahumye amaso bakibagirwa ibyo Mandela yararimo gukora muli South Africa naho ubundi Bwana Nyamwasa nabagenzi be ntibaba bari aho bari ubu. Ntibyatinze Imana idahora ntiyatinze kwereka bwana Nyamwasa nagatsiko ke ko bibeshye. Ntiyabateje abahutu nkuko bari babyiteze ahubwo yabateje indi Shitani basangiraga ibazi neza. Ubwo Kagame yohereza abandi batutsi ngo babice bakoresheje urusasu. Yewe nanarabikurikiye neza ntanumuhutu waruri muliyo gahunda kandi aribo yahemukiye cyane. Bose bari babyarabe bo mungoma Kalinga. Ibyo byagombye kumwigisha isomo ryiza ko koko abahutu tutabika inzika kuko iyo tuba tuyibika nanjye ibyo Kayumba yankoreye nabandi barabana icyo gihe twari kubwira Kagame ko ntamafranga ye dukeneye ariko tukamwitura mukebo ka mugarura. Siko turi kuko turi abasirimu ahubwo twarakwakiriye neza nabagenzi bawe balimo uwitwa Gahima wakoze amaraporo abeshera abacu ko bishe kandi azineza ko barenganaga. Ntibyatinze ya Shitani nawe iba imukatiye imyaka 20 irenze iyo yakatiye inzirakarengane kuko burya ngo akebo kajya iwamugarura.
Sinagenda ntavuye kunkuru zilimubinyamakuru ubu zerakeranye nifatwa rya Gen. Rusagara na Capt. Kabuye. Ikintangaje kandi kinyibutsa ahashize nicyerekeye akajagari kabereye i Paris ubwo umugore we Kabuye yafungirwaga muburayi. Ibyo ntibyatinze yaje kwigizwayo nkuko umuntu yigizayo amasahani amaze kurya. Ibi byanyibukije discour uyu mugore yavuze akiri mwijambo ati: "Uwampa umunsi umwe nububasha mururiya Rwanda abo biyita Rubanda Nyamwinshi nabagira rubanda nyamuke." Ntibyatinze Imana igirira neza bose iba imuhaye ubwo buryo kugirango irebe neza koko uburyo imigambi ye ya shitani yayishira mubikora. Ubwo Bwana nako Madame Rosa Kabuye aba abaje Major uyobora umugi wa Kigali kugirango yica abanyabwenge babahutu. Sukwica koko arasizora. Ubwo amazu yose atubatse ayakorera amaliste arangije benekuyubaka abayobora iya 1930 Gahima ati ndabigufashamo sukubakatira urwburundu arasizora. Maze imfunguzo bazita muri Nyabarongo ahafi ubu zibarizwa nimukigobe cya Gibralitar. Erega ubwo ababyeyi bacu baba babaye imbata amazu yabo aba arabohojwe. None dore ya Mana itagitinda kwitura ifashe Cpt. Kabuye iti ngwino mumunyururu wiyubakiye wumve uko iyo abahutu bawuryamyemo barota neza. Uwitwa Gen. Rusagara Imana ishaka kumwibutsa yamagufwa yabana babanyaruhengeri akwirakwiye hirya nohino mudushyamba twa IPN Aho yari Commandant wishuli rya gisirikali dore ngo ko yamaraga guhaga akabwira abahungu be ngo nibamuzanire interahamwe zo kumubyinira zarangiza ntanumwe wasubiraga iwabo mu Kabere cg se Kurinyamagumba.
Uwashaka yasubiza amaso inyuma akareba akarengane abatutsi barwananye na Kagame balimo maze akibaza ikibazo kimwe. Was this fight worth fighting for it? Iyaba urugamba rwanyu rwari urwo kwibohoza rutagambiriye urwango mwangaga abahutu umuntu yavugako mwarwaniraga ukuri kuko burya ntawe ushimihswa no kwitwa impunzi. Kenze umuntu utarabayeyo. Ariko ikibabaje nuko mwese nkagatsiko kabatutsi mutarwaniraga kugirango mugire ijambo mugihugu cyanyu ahubwo mwarwaniraga kugirango mwumvishe abahutu aho bava bakagera. Mwarishe kuva mugitera za Kagitumba mulica kugeza mugeze Kinshasa kandi nanubu mukomeje kwica. Ikibabaje nuko ubu mwese mumaze gushirira muminyururu abandi bakaba bahigwa buhongo bagenda bakenguza batazi ko bari bubone umunsi ukurikiyeyho. Nonese ntitwabwiwe ko Amaraso asama. Kandi erega ngo akebo kajya iwamugarura.
Subscribe to: Post Comments (Atom)


text:
Nkuko Twabyiyemeje kubagezaho amwe mu mazina akoreshwa hirya no hino mu Rwanda, cyane afite inkomoko z'amateka ya Kera, dore ko bitoroshye kuyamenya ubaye utazi inkomoko yayo.
Duherukana Tubagezaho igice cya Mbere cy'ayo mazina, aho twabonye Inkomoka y'izina Nyamirambo. Mu gice cya kabiri tugiye kurebera hamwe uduce dutandunaye nka Bannyahe, kuri 40 , mu Ibereshi ndetse n'ahandi.
Nkuko twabibabwiye kugira ngo tubone aya mazina twifashishije ibitabo bitandukanye nka Ibirari by'insigamigani, igitabo cy'amateka S6, ndetse na n'igitabo cy'imigani.
Amazina y’ahantu ashingiye ku bimera n’inyamaswa byahahoze
11.Kimisagara: Hahoze icyanya cy’imisagara, bakayitirirwa, na nyuma yo gucika kwayo, izina ryarasigaye
Kimisagara
12.Kimironko: Hahoze umurambi w’agashyamba kiganjemo imironko
13.Nyarugenge: Hahoze agasozi (hill/colline) keraho imigenge
14.Kitabi: Hahoze itabi ry’igikamba rirusha irindi ubukana n’ingufu mu gihugu. Abantu baturukaga imihanda yose bakamena ishyamba ryijimye ry’inzitane rya Nyungwe, bagiye gushaka itabi riguranwa amata, ku Kitabi nyirizina.
15.Rwimbogo: Hahoze icyanya kinini kimeze nk’urwuri rw’imbogo ziragira zikicyura
16.Mu Kiryamo cy’inzovu: Hafi y’ibiro by’Akarere ka Kamonyi, hahoze hataha inzovu nyamunini itaravogerwaga, yahabaye imyaka agahiryi.
17.Mu Rwintare: Ntihavogerwaga, hatahaga intare , Umwami w’ishyamba
18.Rwinkwavu: Mu Karere ka Kayonza, igice kinini cyaho cyahoze muri Pariki y’Akagera. Abahigi bari barasakiwe n’inkwavu zaho (inkwavu z’ishyamba), kenshi batumwaga n’abagore babo, nk’inyama inurira yo kubashimisha mu bihe bidasanzwe.
Amazina akomoka ku kumvirana indimi z’amahanga
19.Beretwari: Agasanteri kari mu murenge wa Gisozi, mu karere ka Gasabo.Iri zina bivugwa ko rikomoka ku nzu bogosheramo yahabaga yitwaga “Belle Etoile”, aba’turage bakayita Beretwari, ndetse izina rihita ryitirirwa agasanteri kose.
20.Godiyali : Mu Murenge wa Kicukiro, ahashyizwe nyuma gato ya 1978, icyapa cyamamazaga ubwoko bw’amapine yitwa “Good Year” yari atangiye gucuruzwa mu Rwanda, ahari hamenyerewe ayitwa “Michelin”.
Izina ry’aya mapine (Good Year), n’abatazi icyo icyo cyapa cyari kimaze basomaga Godi-yali, icyari icyapa giha izina aho kiri hitwa Godiyali hatyo, imyaka isaga 35 irashize.
Hari n’andi menshi ashingiye kuri byinshi
21.Kuri 40: Iri zina naryo ryafatiye ku cyapa ariko cyo kitamamaza, ahubwo cyasabaga imodoka kugabanya umuvuduko mu Gasanteri kahoze i Nyamirambo, aho abagore, abana n’urubyiruko bahoraga bacicikana umuhanda barawugize umuharuro
22.Kuri 12, Kuri 15, Kuri 19: Ahantu hafite inyito z’imibare, ifatiye ku mubare w’ibirometero (km), uvuye mu Murwa Mukuru wa Kigali, ahahoze Gare Routiere (ubu hubatse umuturirwa KCT)
23.Gakubangutiya: Agasanteri gaherereye mu karere ka Nyagatare.Abazi amateka yaho bavuga ko hajyaga hacururizwa inzoga, abagore n’abagabo bamara kuzinywa zikabatera gusinda abagabo bagatangira kuzamura ingutiya z’abagore basangiye, , biti hi se abagore bakabyigenzereza batyo, bagakomeza ibirori bahita mu Gakubangutiya.
24.Ku cya Cya Mitsingi: Ni mu karere ka Kicukiro ku muhanda uva ahitwa mu Giporoso werekeza i Rwamagana. Abahabyirukiye bemeza ko hahoze icyapa kinini cyamamaza inzoga ya Mutzig, cyahashyizwe nyuma gato y’uko igera mu Rwanda, kiranahitiritwa kugeza ubu, imyaka ibaye 26.
25.Bannyahe: Ni urusisiro ruherereye mu karere ka Gasabo hafi y’ahitwa i Nyarutarama. Bannyahe ituwe mu buryo bucucitse cyane kandi mu buryo buciriritse.Abahazi bavuga ko izina Bannyahe rikomoka ku kuba mu gihe hubakwaga insisiro byari bigoranye cyane kubona ubwiherero ku muntu ukubwe,…
26. Gahenerezo: Agace ko mu karere ka Huye, ku muhanda uva i Huye werekeza i Nyamagabe, munsi ya Gereza ya Huye. Abatuye mu Gahenerezo bavuga ko iri zina rikomoka ku kuba abaturage baho baragiraga amahane agasozwa barwanye inkundura “barwanaga umuhenerezo”.
27.Kiderenka: Mu murenge wa Gatsata mu karere ka Gasabo, hafi y’ikiraro kinini cya Nyabugogo. Ni agace kazwiho kuberamo ibyaha by’ubusinzi, uburaya n’ibindi, ari nayo nkomoko y’izina mu kiderenka, bivuga “Mu birara” , bivuye ku ijambo ry’igifaransa “Délinquants”. Kuwa 31 Gicurasi 2015, amwe mu mazu acucitse y’ubucuruzi bw’amapine ahari yafashwe n’inkongi y’umuriro.


text:
Mu kazi gatandukanye abantu bakora, habamo n’agatuma abantu batava aho bari, ku buryo batabona umwanya wo kugenda.
Ibyo bituma benshi bagira stress n’indwara zitandukanye, dore ko abenshi batajya banagira umwanya wo gukora imyitozo ngororamubiri.
Dr Julian Melgosa Umuganga mu myitwarire n’imitekerereze mu gitabo cye yise Vivez sans stress, yasobanuye akamaro ka siporo mu kurinda stress abantu bakora bicaye, ndetse n’uburyo yakorwamo kugira ngo itange umusaruro nyawo.
Dr Melgosa avuga ko hari imigenzereze imwe n’imwe yoroshye, ngo ariko ifite inyungu nyinshi ku mubiri w’umuntu, ndetse no ku mikorere y’ubwonko, cyane cyane iyo ikozwe ku gihe kandi mu buryo bwagenwe.
Siporo, ngo ni imwe muri utwo tuntu duto, nyamara tuzana impinduka nini ku buzima bwacu.
Nk’uko Dr Melgosa akomeza abivuga, kugira ngo siporo ibashe kurinda stress umuntu wirirwa mu biro, agomba kuba yakurikije ibi bikurikira.
Gushyiraho igihe gihoraho cya siporo
Ngo kugira ngo umukozi wirirwa mu biro yirinde stress yifashishije siporo, agomba kwiha igihe cyo kuyikora kandi cyagera akabyubahiriza, yaba mbere cyangwa se nyuma y’akazi.
Ngo icyo gihe kigomba gufatwa nk’igifite agaciro, ntugisimbuze akazi katarangiye, cyangwa se ako mu rugo.
Hitamo siporo igushimisha
Nk’uko Dr Melgosa abivuga, ngo iyo umuntu akora ikintu akunda agikora neza. Niba rero ushaka kwirinda umunaniro ukabije kubera akazi wirirwamo kataguha umwanya wo gusohoka, hitamo imyitozo ngororamubiri usanzwe ukunda.
Abantu benshi bakunda kwiruka, gukina Tennis, kunyonga igare, koga, kugenda umuntu yihuta n’ibindi.
Shaka inshuti
Kimwe n’ibindi byose, iyo umuntu ari wenyine ntabasha gukora siporo uko bikwiye, ndetse rimwe na rimwe agira ubute akabireka.
Dr Melgosa atanga inama yo gushaka inshuti mwajya mufatanya mu gukora siporo ugamije kwirinda stress.
Tekereza ibyiza bya siporo
Ni byiza guha umwanya ibitekerezo by’ibyiza uzageraho kubera siporo, yaba ku mubiri wawe ndetse no mu mitekerereze. Ibyo ngo bizaguha imbaraga zo kutabireka.
Hera hasi
Niba utari usanzwe ukora siporo, si byiza guhera ku rugero rwo hejuru. Tangirira kuri dukeya, ahubwo uko iminsi ishira ugende uzamura urugero rw’ireme n’ingano.
Genzura ibyo ugezeho
Ni byiza kumenya urugero ugezeho ndetse n’ibyo siporo yakugejejeho, ngo ariko na none kubikora kenshi bishobora kuba ububata.
Icyitonderwa
Dr Melgosa avuga ko niba umuntu asanganywe ubuzima bujegajega, cyangwa se ari hejuru y’imyaka 40, akaba atarigeze akora siporo mu buzima bwe, ngo ni byiza kubitangira afashijwe na muganga.
Niba ukora siporo, ni ngombwa kwisuzumisha kugira ngo urebe uko umutima wawe uhagaze.
Niba ugeze ku rugero rwo gukora siporo nyinshi, si byiza guhita ubireka mu buryo butunguranye, cyangwa se ngo uhite ukora siporo nyinshi utari usanzwe ukora na nkeya.
Ambara imyenda n’inkweto zabugenewe kuri buri bwoko bwa siporo wahisemo, bitewe na none n’uko ikirere gihagaze.
Nyuma yo kurya cyangwa se mbere yaho gatoya, si byiza gukora siporo nyinshi.


text:
Mumaze kubimenyera ko mu makuru tubagezaho, harimo ubuhamya bw’abantu batandukanye bugaragaza imirimo itandukanye Imana igenda ikora. Mu buhamya tubagezaho hari ububa bugaragaza imirimo Imana ikora mu buzima bw’abantu bw’umwuka ndetse no mu buzima busanzwe.
Muri ubu buhamya turabagezaho kimwe mu bice bigize ubuhamya burebure bw’umukozi w’Imana SIBOMANA Joseph ni mu kiganiro kirambuye yagiranye na Ubugingo.com. Joseph yahoze ari umupadiri mu maparuwasi atandukanye ya kiriziya gaturika, haba mu Rwanda no muri Kongo, ariko Imana ikaza gushima kumuhamarira gukorera umurimo w’Imana mu bazwi na benshi ku izina ry’abarokore, by’umwihariko mu itorero rya Pantekoti ry’u Rwanda (ADEPR) ariko akavuga ubutumwa bwiza bwa Yesu ahantu hose.
Sibomana Joseph wabaye umupadiri ariko atemera Imana, yaje gukirizwa mu giterane Imana imutunguje umucyo wayo yemera kwakira Kristo. Muri iki gice aravuga ibimenyetso bitatu Imana yamwiyeretsemo akimara gukizwa nk’uko abyivugira: Ikimenyetso cya mbere yabonyemo Imana, ni mu ijoro abapasiteri bamusengeraga amaze kwatura, yararyamye arara aseka ijoro ryose kubera umunezero w’agakiza, ati ‘’ nararyamye nijoro mfatwa n’ibitwenge bidasanzwe, madame akaryama yakwicura agasanga ndacyaseka yagira ngo ambaze najya kuvuga ikinyarwanda bikanga ururimi rukagobwa, Imana yagiraga ngo inyereke ko umunezero uba mu mutima w’umuntu wakijijwe.’’
Ibi byaramutunguye cyane bimubera ikimenyetso gikomeye cyane ko hari ibintu yibwiraga ko bitanga umunezero ariko asanga muri Yesu honyine ari haba umunezero wuzuye.
Ikimenyetso cya kabiri akivuga atya ‘’ntarakizwa madame yakuyemo inda y’abana babiri, turabashyingura birambabaza, ariko nza kubabara cyane umuntu avuze ngo ni imivumo yo mu gipadiri. Nyuma y’ukwezi madame yarongeye arasama, agiye kwa muganga inda ifite amezi 3 bamubwirako adashobora kubyara kuko umura we warangaye ko bagomba kumubaga, aje abimbwiye bwari ubwa mbere numva ifuhe ry’Imana mu mutima cyane ko icyo gihe nari maze ibyumweru bibir nkijijwe.
Ndamubwira nti nubwo ntemeraga Imana ariko ijambo ryayo ryo nararyize, nti njya numva ko Imana y’abarokore ikora ibitangaza, nshaka ko gahunda yo kukubaga ivaho wazasubira kwa muganga bagasanga uri muzima, nkazakurikira Imana nzi niboneye, dufata umwanya twiyiriza ubusa, asubiye kwa muganga Dr Claude wagombaga kumubaga aramubwira ngo umura we ni muzima ngo ntiwanamenya ko wigeze kuwurwara, nacyo cyambereye igitangaza gikomeye.’’
Ikindi cya gatatu, ’’nkimara gukizwa Imana yambwiye ko nzayikorera ahantu hose no mu mahanga, imbwira ko izampa ubutunzi bwo mu mahanga. Rimwe abanyamerika baranyandikira twari twarahujwe na mubyara wanjye wari i Burayi, bati wa mugabo we twakunze ibitekerezo byawe tujyane muri Kongo, tugezeyo bansaba gukora umushinga bakantera inkunga naho ni cya kimenyetso cy’Imana, nandika agashinga ka paji nk’10 baza kumpa amadorari ibihumbi 110, nubwo ayo mafaranga yaje kungusha, ariko Imana yongeye kungirira imbabazi irangarura ndayishimira.’’
Ubuhamya bwa Sibomana Joseph bukubiyemo ibice bitandukanye, ariko byose byerekana ko koko Imana ibaho, igakora kandi abayihakana n’abayemera bose ibafiteho ububasha uwo yashaka wese yamutunguza ineza yayo.
Sibomana Joseph yavukiye mu gihugu cya Kongo muri Kivu y’Amajyepfo tariki 16/6/1966, arubatse, afite umugore n’abana batandatu. Mu busanzwe ni umwarimu muri Kaminuza i Rusizi.
Ushatse wakanda hasi ukumva uko abisobanura mu ijwi rye.


text:
7 Mutarama: Rayimondi w’i Penaforte Umusaserdoti (1175-1275)
Rayimondi yavukiye i Penaforte mu gihugu cya Espanye, mu mwaka w’1175. Yabaye ikirangirire cyane mu bwenge bw’amashuri no mu mico ya gikristu. Amashuri ye yayarangirije muri Kaminuza y’i Bologne mu Butaliyani, ari naho yahawe umurimo asohotse Kaminuza. Yari umukristu w’intangarugero kandi agakunda bagenzi be. Iyo yagiraga icyo asagura ku mushahara we w’ukwezi, ntiyibagirwaga kurengera abatishoboye. Igihe Umwepiskopi wa Barcelona anyuze i Bologne, yitegereje ukwitanga n’umurava bya Rayimondi, ni ko kumwinginga ngo yemere agaruke iwabo muri Espanye. Aho amariye gusubira iwabo, yinjiye mu muryango w’Abadominikani, icyo gihe akaba yari yujuje imyaka mirongo ine n’irindwi y’amavuko. Amaze guhabwa Ubusaserdoti yahawe umurimo wo gutunganya amategeko agenga umuryango w’abihayimana ba Bikira Mariya w’Impuhwe watangijwe na Mutagatifu Petero Nolaske. Nyuma yaho, Papa Gregori wa IX yamutumiye i Roma ahamara imyaka ine, hanyuma atorerwa kuba umukuru w’umuryango w’Abadominikani. Nyamara ariko hashize imyaka ibiri gusa, asaba kwegura ku mirimo y’ubuyobozi bw’uwo muryango. Banamusabye kuba Umwepiskopi wa Taragoni, na byo arabibahakanira. We yishakiraga gusa kwamamaza Ijambo ry’Imana mu Bayahudi no mu Bayisilamu bo muri Espanye kugira ngo abayobore inzira y’ubukristu. Ni na yo mpamvu muri icyo gihe, yihatiye kwiga ururimi rw’igihebureyi n’urw’icyarabu. Ni na we kandi wagiriye inama Mutagatifu Tomasi w’Akwini, ngo yandike igitabo gikubiyemo ukwemera kw’abakristu, kugira ngo kijye gifasha abasaserdoti mu nyigisho zabo.


text:
Buhanga bwa Mudahangarwa wa Mutagereranywa wa Mudahusha wa Mutaraswa yabwiye umuhungu we ati:
“Muhungu wanjye uko nkubona uri “umunyabwenge” vuga kuko ufite icyo uvuga, jya wivugira kugira ngo abazabura ibyo kuvuga bazavuge ibyo wavuze cg bagendere ku byo wavuze babone ibyo kuvuga.”
Arahindukira abwira undi muhungu we ati:
“Muhungu wanjye uko nkubona uri “umwanditsi” andika kuko ufite icyo wandika, jya wiyandikira kugira ngo abazabura ibyo bandika bazandike ibyo wanditse cyangwa bagendere kubyo wanditse babone ibyo bandika.”


text:
Umukecuru warokotse Jenoside yashyikirijwe inzu yubakiwe na MINISPOC
Umukecuru witwa Muhutukazi Xaverine warokotse Jenoside yakorewe Abatutsi, utuye i Rwamagana yashyikirijwe inzu yuzuye itwaye miliyoni 8.5 RWf.
Iyo nzu yubakiwe na Minisiteri y’umuco na siporo(MINISPOC) ifatanyije n’Akarere ka Rwamagana, yayishyikirijwe ku itariki ya 25 Werurwe 2017.
Iyi nzu yubakishije amatafari ahiye, ifite ibyumba bitatu birimo ibitanda bibiri n’uruganiriro rurimo intebe zegamirwa zirimo imisego. Iyo nzu kandi ifite ubwiherero n’ikigega gifata amazi.
Muhutukazi ufite imyaka 67 y’amavuko avuga ko nyuma yo kurokoka Jenoside yakorewe Abatutsi, yubatse inzu idakomeye mu itongo rye ariko ngo yaje gusenywa n’imvura bituma abaho nabi arera abana batatu yasigiwe n’umugabo we.
Akomeza avuga ko agiye kongera kubaho neza aba mu nzu ye nziza atanyagirwa.
Agira ati “Rwose nabonye batangiye kuyisiza numva bizakunda ko izanuzura ubu rero nyitashye ndashimira Perezida Paul Kagame washyizeho abayobozi beza batureberera.”
Akomeza avuga ko nubwo ashaje afite icyizere ko abana be bazasigara baba heza kuko ubu bafite aho bahera ubuzima bwabo.
Minisitiri wa Siporo n’umuco, Uwacu Julienne avuga ko bubakiye uwo mukecuru kuko babonaga aba ahantu hatameze neza.
Agira ati “Murabona ko ari inzu nziza kandi ifite ibyangombwa byose n’igikoni mbega ubuzima bwe murabona ko bumeze neza atazajya aba ahantu habi.”
Ibitekerezo ( 3 )
Gutanga ni byiza pe, ariko iriya nzu ntabwo ifite agaciro ka 8.5 rwose. ugereranyije naho yubatse I Rwamagana ariya mafaranga yakubaka Inzu y’ igitangaza. Umufundi yarabahenze
NIBYIZA UWAGIRA YAGIRA PAUL K.NUMUBYEYI NTACYO WAMUSHINZA.TUMURINYUMA.
Bakoze neza aliko ndumva rwose minispoc yagakwiye itanga ibintu bizima nkurwego rwa minisiteri. Inzu idateye nakarange, intebe zidasize na verene. Cg abayubakaga barisagurije....


text:
Intumwa y’Imana Dr Paul Gitwaza agaragaza ko muri iyi minsi abantu benshi biyita abakomeye n’abahanga bahanitse bakoresha imyuka ndetse n’ibikorwa byose bikorwa birimo imyuka, agasanga abasenga Data mu Mwuka no mu kuri ari bo batazagushwa n’iyi minsi mibi .
Apôtre Gitwaza avuga ko mu bihe bitandukanye mu mateka y’isi, abantu bakoresheje ubwenge bwabo kugira ngo babeho. Avuga ko ubwenge bwabo bwatumye bubaka umunara w’i Babeli, babasha gushyiraho guverinoma ya mbere, bubabashisha gushyiraho imbibi, bacukura amabuye batangira kuyabaza bakuramo amasuka, imihoro n’ibindi bikoresho bibafasha mu mirimo yabo ya buri munsi. Iyo mirimo irimo korora, guhinga, gushaka inyama n’ibindi byabafashaga kubaho.
Apotre Gitwaza agaragaza ko no mu minsi ya none Isi igenda yegerana kubera ubwenge bugenda bugwira. Abantu bashaka kureba indi migabane, abantu babayeho mu gihe bashaka kubona ibimenyetso, ubuhamya, kubona ibifatika kugira ngo bemere. Ariko ngo igihe kirageze ngo abasenga mu Mwuka ari bo basobanukirwa n’iyi minsi iruhije.
Agira ati : ” Muri iyi minsi ya none ubwenge buriyongera, abantu bashaka kuvumbura, imyuka yabaye myinshi kandi yangiza. Ni igihe gikwiye ngo tugire amaso y’Umwuka kugira ngo tutanduzwa n’ iyo myuka yangiza.”.
Yifashishije amagambo ari mu butumwa bwiza bwa Yohana igice cya 4 : 23-24 agira ati : “ Ariko igihe kiraje ndetse kirasohoye, ubwo abasenga by’ukuri basengera Data mu Mwuka no mu kuri, kuko Data ashaka ko bene abo ari bo bamusenga. Imana ni Umwuka, n’abayisenga bakwiriye kuyisengera mu Mwuka no mu kuri.”
Akomeza avuga ko abahanga n’abakomeye muri iyi minsi bose ari abarozi bo ku rwego rwo hejuru. Abakomeye b’abanyabwenge bagendera mu myuka y’isi, n’abategetsi basigaye bagira aho baraguza, barangije kwemera ko imbaraga zabo zidahagije bakajya gushaka indi myuka ibafasha.
Akomeza avuga ko indirimbo zo muri ibi bihe zuzuyemo imyuka , filimi zirimo abadayimoni, ibitabo abana biga, abanyabuhanga n’abategetsi bakomeye basigaye bakorana n’imyuka mibi, abana biki gihe na bo bashaka kubaho mu myuka.
Apôtre Gitwaza akomeza avuga ko uzakomera muri iyi ari umunyamwuka w’Imana, ko abana b’Imana ari bo bateguriwe kuba mu Mwuka. Akomeza avuga ko kera abatarize ari bo barogaga ko ariko muri iyi minsi abajijutse ari bo baroga ku rwego rwo hejuru ko iyo urebye nabi bakwinjizamo iyo myuka yabo. Ngo kubera ko Satani azi kureba neza calendar (ingengabihe) y’ijuru ni igihe cyo gusenga cyane ngo tubashe kumuvumbura.
Agira ati : ”Muri iyi minsi abahanga n’abategetsi bemera ko hari imyuka ibarusha imbaraga bigatuma bayishakisha. Abajijutse basigaye ari abarozi . Dusabwa rero kubaho mu mwuka kugira ngo dutahure iyo myuka itubuza gusabana n’Imana.
Asaba abantu gusenga no kujya mu mwuka w’Imana kuko ariho izabishimira
Avuga ko impamvu tutabona Imana cyangwa imizimu ari uko tutambaye umubiri w’Umwuka w’Imana. Ngo iyo usengera Imana mu mubiri ntacyo yakugezaho, ko ahubwo abayisengera mu Mwuka ibiyereka kandi bakabasha gusabana na yo.
Apôtre Dr Gitwaza avuga ko agahinda, urugo, akazi, n’ibindi bibazo bituma tutagera aho Imana ishaka . Agasanga tugomba twibagirwa ibyo byose kugira ngo tubashe gushyikirana na yo.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye


text:
Nyamasheke: Ngo Ibirori n’izuba ry’impeshyi biri mu bihebera ibyaha
Ngo impeshyi n’iminsi mikuru bihembera ikorwa ry’ibyaha, byatangajwe n’ubuyobozi bw’akarere ka Nyamasheke nyuma y’inama y’umutekano,ya tariki ya 19 Kanama 2015.
Umuyobozi w’akarere ka Nyamasheke, kamali Aime Fabien, yavuze ko ibyaha byazamutse mu mubare ugereranyije n’andi mezi ashize mu karere ayoboye, agasanga biterwa n’uko mu gihe cy’impeshyi abantu baba bafite ibirori bitandukanye birimo ubukwe, abasura abana babo n’ibindi.
Ngo ibi biza byiyongera ku kuba mu gihe cy’impeshyi abantu benshi nta mirimo myinshi baba bafite, bigatuma bagira umwanya w’amakimbirane ndetse abandi bakabona uburyo bwo kunywa inzoga zishobora kubakoresha ibyaha.
Yagize ati “muri iki gihe cy’izuba abantu nta kazi kenshi baba bafite kujya mu makimbirane bikabanguka ndetse bamwe birirwa mu birori bitandukanye ku buryo birirwa banywa amayoga abafite intege nkeya zikabatera gukora ibyaha, niyo mpamvu ibyaha byazamutse ugereranyije n’andi meziâ€.
Umuyobozi w’akarere ka Nyamasheke, yavuze ko n’ubwo ibyaha byazamutse mu mubare, ibyaha bikomeye bitigeze bizamuka, hakaba hashyizweho ingamba zikomeye kugira n’ibyo bito bikumirwe, umutekano ukomeze usagambe.
Yagize ati “twashyizeho ingamba mu gukomeza gukaza amarondo, tuzakaza mu gucunga uburyo bwo gufunga no gufungura utubari mu masaha yagenwe, inzoga zitemewe tukazimena,turashyiraho uburyo bwo kwigisha ingo zibanye nabi kugira ngo dukumire gukubita no gukomeretsa ndetse no guhagarika impanuka zikomeje kubera mu nzira isohoka mu ishyamba ya Nyungweâ€.
Muri uku kwezi kwa kanama kutararangira mu karere ka Nyamasheke hamaze kugaragara ibyaha bisaga 32 mu gihe ukwezi gushize kwa Nyakanga byari 28. Ibi byaha bikaba byiganjemo, gukubita no gukomretsa, kwica, ubujura,impanuka, gufata ku ngufu, kunywa no gucuruza ibiyobyabwenge n’ibindi.


text:
Minisitiri w’Ubucuruzi n’inganda, François Kanimba yabivugiye mu muhango wo guhemba inganda zahize izindi mu kubungabunga ibidukikije, nyuma yo gushyira mu bikorwa gahunda yashyizweho yiswe Resource Efficient and Cleaner Production Program (RECP) igamije kugabanya imyanda ituruka mu nganda ikangiza ibidukikije.
Minisitiri Kanimba yahamagariye inganda zose gushishikarira gushyira mu bikorwa gahunda igamije kubungabunga ibidukikije, no kugabanya ibyangirikiraga mu mikoreshereze mibi y’ibikoreshwa mu nganda.
Yagize ati “ Iyi gahunda ituma inganda zigabanya amafaranga zajyaga zitakaza ku ngufu, ikindi ibyo byose bifite uruhare mu gutuma igihugu kibasha kugera ku ntego twiyemeje yo kubungabunga ibidukikije, cyane ko twasinye amasezerano yo kubungabunga ibidukikije atari ku Rwanda gusa ahubwo no ku Isi muri rusange. Turasaba rero ko inganda zose zo mu Rwanda zakwitabira iyi gahunda, kugira ngo turusheho kubibungabunga.”
Inganda zahembwe zirimo Bralirwa, Uruganda rutunganya amata n’ibiyakomokaho rwa Inyange, Mata Tea Company, SORWATHE, Uruganda rutunganya Ifu y’imyumbati rwa Kinazi, Uruganda rwa Sulfo na UTEXRWA.
Izi nganda zagiye zihemberwa uruhare zagize mu kubungabunga amazi aziturukamo, imyanda ikomeye yajyaga ijugunywa ikangiza ibidukikije, kugabanya ingufu zangirikaga n’imikoreshereze ikwiye y’amazi yo mu nganda.
Inyungu abatangiye gushyira mu bikorwa iyi gahunda, ni zo zatumye Umuyobozi mukuru w’Ikigo cy’Igihugu gishinzwe kubungabunga ibidukikije REMA, Collette Ruhamya aheraho asaba abafite inganda batari binjira muri iyi gahunda kwihutira kuyinjiramo.
Yagize ati “Inganda zubakwa ubu tuzishishikariza kuzana ikoranabuhanga ritangiza ibidukikije. Inganda zubatswe kera zashoboraga kwangiza ibidukikije ariko ubu turi gusaba ba nyiri inganda kwinjira muri gahunda yo kugura ikoranabuhanga, mu rwego rwo kugabanya ibyangiza ibidukikije. Ibi bifite inyungu cyane kuko usibye no kubungabunga ibidukikije, ahubwo bituma na bo ubwabo babasha kugabanya ibyo batakazaga, bikazatuma bagira inyungu ifatika.”
Uwari uhagarariye Uruganda rwa Bralirwa rutunganya ibinyobwa bisembuye n’ibidasembuye, ari na rwo rwabonye igihembo cy’indashyikirwa,Jean Pierre Uwizeye yavuze ko nyuma yo gutangira gushyira mu bikorwa iyi gahunda igamije kugabanya ibyangirikaga mu nganda, no kubungabunga ibidukikije, ngo bamaze kubona inyungu nini yabiturutsemo.
Yagize ati “ Twashyizeho gahunda yo kugerageza gushaka uburyo twabungabunga imyanda iva mu ruganda. Dufite imashini ibasha gufata amazi tuba twamaze gukoresha kugira ngo twongere tuzayakoreshe. Tubona ko twungutse bifatika, turahamagarira n’abandi kwinjira muri iyo gahunda.”
Gahunda ya Resource Efficient and Cleaner Production Program (RECP) yashinzwe mu mwaka wa 2005, igamije gushishikariza inganda ziri mu kibaya cy’ikiyaga cya Victoria, kugerageza kubungabunga ibidukikije, bafata neza amazi n’indi myanda ituruka mu nganda kugira ngo yongere ibyazwe umusaruro.
Ibi bihembo bitanzwe ku nshuro ya kabiri nyuma y’aho byaherukaga gutangwa ku itariki ya 2 Mata 2015, icyo gihe uruganda rwa Sulfo nirwo rwahize izindi mu gukora neza. Uyu munsi ku wa 16 Nzeri 2016 uruganda rwa Bralirwa ni rwo rwaje imbere muzahize izindi.
Amafoto: Mahoro Luqman


text:
Ruhango: urubyiruko rwiyemeje kuba abarinzi b’ibyagezweho
Ku munsi mpuzamahanga wahariwe urubyiruko, u rwo mu karere ka Ruhango, rwiyemeje kuba abarinzi b’ibyagezweho n’u Rwanda ruharanira kubiteza imbere.
Umunsi mpuzamhanga w’urubyiruko uba tariki ya 12/08 buri mwaka, ariko mu Rwanda ukaba wijihijwe tariki ya 22/08/2015, ukaba ufite insanganyamatsiko igira iti “twimakaze uburere mboneragihugu dutegura ejo h’igihugu cyacu.â€
Ubwo uyu munsi w’izihizwaga mu karere ka Ruhango, urubyiruko rukaba rwagaragaje ibikorwa byinshi rwagezeho mu ngengo y’imari y’umwaka ushize, birimo kwitabira umuganda wihariye, kwifatanya n’abarokotse jenoside, guha inka abatishoboye, kubakira abakene uturima tw’igikoni harwanywa imirire mibi.
Uhagarariye inama y’igihugu y’urubyiruko mu karere ka Ruhango, Damien Rutegeranya, yavuze ko ibikorwa bagezeho ari byinshi kandi bishimishije, akemeza ko kubigeraho byatewe n’imiyoborere myiza yaranzwe n’ubuyobozi bukuru.
Akomeza avuga ko biteguye kuba abarinzi b’ibyagezweho ku bufatanye n’abayobozi bakuru, abaharanira ku biteza imbere, kuko aribo mbaraga z’igihugu.
Uyu muyobozi yavuze ko bafite gahunda yo gukomeza kwegera urubyiruko, barushishikariza gutinyuka kwihangira imirimo, rufatiye ingero ku byamaze kugerwaho.
Umuyobozi w’akarere ka Ruhango Mbabazi Francois Xavier, wari umushyitsi murkuru muri uyu muhango, yishimiye ibyo urubyiruko rwabamurikiye rwagezeho, arwizeza ko bazakomeza kurushyigikira mu byiza byose biganisha mu iterambere ry’igihugu.
Aha ariko akaba yagaye urubyiruko rukijandika mu biyobyabwenge, arwibutse ko u Rwanda rukeneye amaboko y’urubyiruko kugirango rukomeza gutera imbere mu ruhando rw’amahanga.
Akaba yavuze ko umwanya nk’uyu, uba ukwiriye kubera urugero urubyiruko, kugirango rwisuzume rumenye aho ruva naho rugana, rwitandukanye n’ikibi rwimakaza icyiza.


text:
Mu gihe hasigaye iminsi ibarirwa ku ntoki ngo abahanzi bari mu irushanwa rya Primus Guma Guma Super Star ku nshuro yaryo ya karindwi ngo batangire ibitaramo hirya no hino mu ntara zigize igihugu, bamaze gushyira hanze indirimbo bahuriyemo bose uko ari icumi(10) mu buryo bw’amajwi n’amashusho bise “Tujye ibicu” .
Mu gihe hasigaye iminsi ibarirwa ku ntoki ngo abahanzi bari mu irushanwa rya Primus Guma Guma Super Star ku nshuro yaryo ya karindwi ngo batangire ibitaramo hirya no hino mu ntara zigize igihugu, bamaze gushyira hanze indirimbo bahuriyemo bose uko ari icumi(10) mu buryo bw’amajwi n’amashusho bise “Tujye ibicu” .
Abahanzi bari muri PGGSS 7 ni Social Mula, Bull Dogg,Mico The Best, Active,Dream Boyz,Paccy,Queen Cha, Davis D, Christopher, Danny Nanone bose bakaba bagaragaje ubuhanga muri iyi ndirimbo dore ko buri wese aririmbamo uko asanzwe yumvikana mu bihangano bye.
Ubwo bose bari mu kiganiro kuri Televiziyo y’igihugu, ku bijyanye n’iyi ndirimbo bise “Tujye ibicu” bose bavuze ko ari indirimbo buri wese yakumva akaba yayibyina kandi ko n’uburyo ikozemo buri wese yayishimira.
Bongeyeho ko ari n’amahirwe kuba abahanzi bageze ku icumi bose bahurira mu ndirimbo imwe kandi bakaba bazajyira n’umwanya wo kuyiririmbira abafana babo mu gihe bazaba bazenguruka intara zose.
Iyi ndirimbo ikozwe nyuma y’indi abahanzi bari muri Pggss 6 bakoze igakundwa bari bise “Ryoherwa”.
Bruce MUSHUMBA
Ibitekerezo
Aba bahanzi rero,hamwe na Bralirwa,bagomba kumenya ko amadini menshi atabareba neza kuko bamamaza INZOGA.Ariko se koko kunywa inzoga ni icyaha?Reka turebe icyo Bible ibivugaho.Aho gupfa kwemera ibyo pastors n'aba Sheikhs bigisha,tugomba kwigenzurira ibyo Bible yigisha.Bible ivuga ko VINO ari umukobanyi.Noneho pastors bakigisha ko ibyo bisobanura ko kunywa Vino ali icyaha.Nyamara GUKOBANA bisobanura ko iyo umuntu anyweye Vino nyinshi,arasinda agakora ibintu bibi.Ntabwo Bible ibuza abantu kunywa Vino nkeya.Dore ingero nyinshi:Muli Tito 2:3,havuga ko abakristu birinda kunywa inzoga nyinshi.Muli 1 Timote 3:8,naho niko havuga. Muli 1 Timote 5:23,imana yategetse TIMOTE kunywa Vino nkeya.Ndetse imana iha Vino abantu ikunda (Yesaya 25:6).YESU nawe yatanze Vino mu bukwe bw'i KANA.Ndetse nawe yaje anywa Vino ku buryo Abafarisayo bamwise umusinzi bamubeshyera (Matayo 11:19).Kubera kutamenya Bible,hari ibinyoma byinshi abantu bapfa kwemera bigishwa n'abayobozi babo mu madini. Kanda hano umusubize


text:
Mu kiganiro kirambuye yagiranye na IGIHE, Mukaruliza yagaragaje aho Umujyi ugeze ukemura iki kibazo benshi bemeza ko ari ingutu.
IGIHE: Hashize amezi atanu Umujyi wa Kigali uhagurukiye bikomeye ikibazo cy’abacururiza mu muhanda, ni iyihe ntambwe mumaze gutera?
Mukaruliza: Gahunda yo gukura abazunguzayi cyangwa se abahoze bacururiza mu mihanda tubona igeze ahantu hashimishije cyane ko byabaye ikibazo kiremereye nko kuva mu kwezi kwa gatanu uyu mwaka, aho nka Nyabugogo wasangaga hari umutekano mucye, bariya bacururiza mu mihanda bajyamo bamwe bakagongwa n’imodoka, gare ya Nyabugogo ukabona yahindutse nk’isoko kandi bigatuma banica n’ubucuruzi. Nyabugogo niho hari benshi cyane.
Ikibazo twarebye uburemere bwacyo cyane cyane kugira ngo umutekano ube waboneka hafi ya gare ya Nyabugogo n’utundi duce twose tw’Umujyi wa Kigali aho bariya bacururizaga mu muhanda bari benshi cyane. Ariko na none tunareba ikibazo cyaba kibatera kujya mu mihanda, bigaragara ko abenshi bajyaga mu muhanda kugira ngo bashake imibereho ugasanga bafite ubushobozi buke bigatuma bakora ibyabashobokera kugira ngo bashobore kubaho.
IGIHE: Hari ibarura mwaba mwarigeze mukora ngo mumenye umubare wabo?
Mukaruliza: Tumaze kubona ko buriya bucuruzi bwo mu muhanda buhungabanya umutekano kandi bugahungabanya n’ubucuruzi muri rusange mu mujyi wa Kigali, twahuye nabo tureba uko bangana tuganira nabo tumenya icyo bifuza, byatumye tumenya uburemere bw’ikibazo.
Twabaruye abagera ku 9000 mu Mujyi wa Kigali wose, Nyarugenge bari 5000 birenga, Gasabo bari 2000 birengaho bake na Kicukiro bari hafi kugera ku 2000.
Ntawatekerezaga ko muri uyu mujyi harimo 9000 bagenda mu muhanda bacuruza.
Kubona uburemere bw’ikibazo byatumye tureba ingamba zafatwa zirimo gushaka ubushobozi kugira ngo dushobore kubabonera amasoko babone aho bakorera, kuko bari bafite ubushobozi buke butabemerera kujya mu masoko asanzwe bari bugende bagakodesha aho bakorera bakishyura n’imisoro. Dufatanyije n’uturere tugize umujyi twafashe ingamba zo kubashakira amasoko cyane cyane aria ho bakunda gucururiza.
Iyi gahunda yari yarabayeho muri 2014/2015 aho habayeho gahunda ya Free Market bashakirwa amasoko ariko ntibayatindamo bayavamo bavuga ko yari yagiye ahantu kure, hihishe, badashobora kubona ababagurira, twebwe twaganiriye nabo tubashakira amasoko hafi y’aho basanzwe bakorera.
Amwe twumvikanye na ba rwiyemezamirimo barayubaka turayakodesha, hari aho uturere twubatse amasoko. Nka Nyabugogo hari amasoko manini arimo abantu bagera ku 3370 bakoreramo, Gasabo naho hari amasoko yuzuye n’andi agiye kuzura ayo masoko arimo abantu bagera ku 1700 muri Kicukiro bashakiwe imyanya mu masoko yari asanzwe ku buryo abantu bagera hafi kuri 500 bafite aho bakorera. Abagiye mu masoko asanzwe n’abagiye mu mashya turabakodeshereza ibibanza bakoreramo tunabishyurire imisoro mu gihe cy’umwaka umwe.
Iyi ni intambwe ikomeye kuko iyo ugiye muri ariya masoko usanga hari abamaze kumva ko bagomba gucuruza mu buryo bwemewe n’amategeko cyane cyane ko twagiye tubigisha tunabamenyesha ko gucururiza mu kajagari bitemewe kandi bihanirwa.
Twabashyize mu matsinda y’abantu 50 dufatanyije n’ikigo cy’amakoperative turareba ukuntu twabigisha uko bakishyira hamwe mu makoperative no kugana ibigo by’imari kugira ngo nubwo batangiye bafite ubushobozi buke bazavemo abacuruzi bakomeye bameze nk’aba tubona bubaka imiturirwa hirya no hino mu Mujyi wa Kigali.
IGIHE: Mwavuze ko mwashatse ubushobozi bwo kubafasha, mu bijyanye n’amafaranga twavuga ko iki gikorwa kimaze gutwara angana iki?
Mukaruliza: Mu bijyanye n’amafaranga kuko amasoko amwe turacyubaka andi ni ba rwiyemezamirimo bayubatse, icyo nzi ni uko amafaranga y’ubukode nko ku masoko abiri ya Nyarugenge tuzajya twishyura bose hamwe arenze ibihumbi 500 bya buri kwezi. Gasabo hari aho ba rwiyemezamirimo batararangiza kubaka n’aho barangije, birasaba gukora igiteranyo tukongeraho n’imisoro tuzabishyurira.
IGIHE: Mwabaruye abantu 9000 abo mumaze guha amasoko barenga gato 5000, iyo urebye mu mujyi usanga hari abakirimo benshi barimo n’abahawe ayo masoko bakayavamo kuko nta bakiriya ngo babona, iki muzagikemura mute?
Mukaruliza: Birasaba gukomeza kubigisha umuntu akabereka ingaruka ziri mu gucururiza mu muhanda, umuntu arajya mu muhanda yahura n’abashinzwe umutekano bakamufata bakamwambura ibyo yari afite nk’igishoro. Hari kandi ibihano tugiye gutangira gushyira mu bikorwa bigaragara mu mabwiriza y’Inama Njyanama y’Umujyi wa Kigali, ahana ucururiza mu muhanda ndetse n’umuguriye.
Ntabwo twahise tuyashyira mu bikorwa kuko hagombaga kubaho kwigisha, abantu bakamenya ibyiza byo gucuruza mu murongo mwiza, gukorera hamwe, ahantu hazwi birinde izo mpanuka za buri kanya, ngaho barwanye n’abashinzwe umutekano...birasaba gukomeza kubigisha kandi muri bo hari abamaze kubyumva batanga ubuhamya bagira bati agataro kari karampeze ku mutwe umusatsi warapfutse ariko ubu mfite ahantu nkorera mu gitondo njya ku kazi nzi ko nta kibazo mpura nacyo uwo munsi.
IGIHE: Ibihano biteganywa mu mabwiriza ya Njyanama y’Umujyi byasohotse mu igazeti ya Leta bizatangira gutangwa ryari?
Mukaruliza: Ubu turi hafi gutangira kubitanga, turi hafi kuko ndatekereza ko igihe gishize abantu bamaze kuyamenya kuko twafatanyije n’itangazamakuru kugira ngo aya mabwiriza abantu bayamenye. Bidatinze tugiye gutangira kuyashyira mu bikorwa ku buryo ari ucururiza mu muhanda azajya acibwe ibihumbi 10 by’amafaranga y’u Rwanda n’uwaguraga acibwe ibihumbi 10.
IGIHE: Ubwo bidatinze ni ryari?
Mukaruliza: Nyuma yo kubigisha, igikurikiraho ni ibihano
IGIHE: Muteganya ko iki kibazo kizaba cyakemutse burundu bitarenze ryari?
Mukaruliza: Twihaye umwaka kugira ngo abantu babe bamenyereye gucururiza ahantu hazwi. Nyuma yawo twumva ko ikibazo kizaba cyakemutse abantu bashobora gukora bishyize hamwe, bakorera mu makoperative kandi basobanukiwe n’ibyiza byo gukora ubucuruzi bwemewe n’amategeko bakabukorera ahantu hazwi. Ubwo ni muri Gicurasi umwaka utaha.
IGIHE: Gahunda yo gufasha aba bacuruzi bahoze bacururiza mu muhanda kubona inguzanyo yo igeze he?
Mukaruliza: Hari gahunda yabanje twafashijwemo na Minisiteri y’Abakozi ba Leta n’Umurimo muri 2014/2015 yari yatanzwemo amafaranga agurizwa bamwe mu bakoraga ubucuruzi bwo mu muhanda nk’igishoro, ubu arimo kwishyurwa.
Kuri aba bashya nta gishoro turi bubahe ahubwo kubafasha kwegera ibigo by’imari nibyo turimo gufatanya n’izindi nzego za Leta harimo n’ikigo gishinzwe amakoperative kugira ngo tubafashe kwishyira hamwe bagire ubushobozi bagane ibigo by’imari.
Buriya bufatanye bwasize abagera ku 1651 bafashwa bahabwa Miliyoni 223 z’igishoro.
IGIHE: Mwavuze ko mubishyurira ubukode n’imisoro mu mwaka umwe, nyuma y’aho bizagenda bite?
Mukaruliza: Nyuma y’umwaka turizera ko bazaba bamaze kugira aho bagera. Ubu turabishyurira ibihumbi bitanu by’ubukode buri kwezi, tukabishyurira ibihumbi hagati ya birindwi n’umunani by’umusoro buri kwezi, twatangiye gahunda yo kubatoza kuzigama nibura 100 cyangwa 200 ku munsi.
Muri iki cyiciro cya mbere ku bijyanye no kubakodeshereza ibibanza no kubasonera imisoro hamaze gutangwa miliyoni 217.
IGIHE: Uwo icyo gihe kizashira agicumbagira, ntaho aragera ubwo ntazasubira mu muhanda?
Mukaruliza: Oya ntabwo yasubirayo, ntabwo bishoboka kuko imibare yerekana ko uwizigamiye umwaka uzashira afite n’igishoro gishobora kudakenera kwifashisha ibigo by’imari nubwo ari byiza kubigana kugira ngo batere intambwe. Turabakangurira no gukorera ku mihigo, bakavuga bati uyu mwaka ndi hano utaha ndashaka kuba ndi hariya bikabafasha gutera intambwe ubutaha.
Ikiganiro mu mashusho


text:
Kuva kuri uyu wa gatanu tariki 7 Mata 2017 , u Rwanda n’Isi yose baribuka Jenoside yakorewe Abatutsi muri Mata 1994 , igahitana Abatutsi 1.074.017 bazwi neza nk’uko bigaragazwa n’ibarura ry’abazize Jenoside yakorewe Abatutsi ryatangajwe na Minisiteri y’Ubutegetsi bw’Igihugu (MINALOC mu 2004).
Muri ibi bihe byo kwibuka Abanyarwandas bose baba bari mu gahinda bibuka izo nzirakarengane Ariko baniyubaka ndetse basigasira byiza bamaze kugeraho.
- Umuhanzikazi Gaby Kamanzi
Mu gitondo cyo kuri uyu wa Gatandatu tariki ya 8 Mata 2017 nibwo umuhanzikazi uririmba indirimbo zihmbaza Imana Gaby Irene Kamanzi yatangarije Ikinyamakuru Imirasire.com Ko nawe yifatanyije n’abanyarwanda muri iki gihe bibuka Jenoside yakorewe Abatutsi muri Mata 1994 , abaha ubutumwa buri muri Bibiliya mu gitabo cya Yeremiya 31:3-4 hagira hati :” Nzongera kukubaka nawe uzaba wubakitse, wa mwari wa Isirayeli we. Uzongera kugira amashako yawe, kandi uzasohokera mu mbyino z’abanezerewe.”
“Rwanda nziza, n’Imana yakuremye irakuzi kandi niyo ikwitaho. Uyu munsi irakubonekeye, irakubwiye iti ” Nagukunze urukundo ruhoraho…. Igukurije ineza yayo, ikakwiyegereza. Izongera kukubaka nawe uzaba wubakitse….,uzongera kugira amashaka yawe, kandi uzasohoka mu mbyino z’abanezerewe. Rwanda nziza, ndagukunda!”.
Ubu butumwa akaba yabutanze ngo buhumurize abanyarwanda bose muri rusange ngo kand anabibutsa ko intwaro ya Mbere ari Bibiliya kand bakwiye gukomeza kwiringira Imana kandi bakanakomeza Gusengera Ubuyobozi bw’igihugu ngo Imana ikomeze ibahe kwaguka ndetse no kunesha.
Christian N.
Ibitekerezo
Thx,Miss Gaby;utanze ubutumwa bwiza mubihe nkibi God Bless You. 👍. Kanda hano umusubize


text:
ISOMO RYA MBERE
Isomo ryo gitabo cy’Umuhanuzi Nahumu (Nah 2, 1.3 ; 3, 1-3.6-7)
1,1Ngiyo intumwa itungutse mu mpinga z’imisozi, izanywe no kubamenyesha amahoro. Yuda, ngaho himbaza iminsi mikuru yawe, urangize n’imihigo wahize kuko umugiranabi atazagera iwawe ukundi, akaba yarimbuwe burundu ! 3Dore Uhoraho agarukanye ikuzo rya Yakobo, ni we ubwe kuzo rya Israheli, kuko abasahuzi bari barabacuje, bakabatsembamo umuzabibu.
3,1Ugushije ishyano, mugi umena amaraso, ukaba wuzuye ubujura n’urugomo, ntunahweme kunyaga iby’abandi ! 2Nimwumve urusaku rw’ikiboko n’urw’inziga zikocagurana, imirindi y’amafarasi n’umuvuduko w’amagare y’intambara. 3Abanyamafarasi biteguye kurasa, inkota ziragurumana nk’amafumba, amacumu ararabya nk’umurabyo. Abapfuye ni benshi, imirambo irandagaye hose, intumbi ntizibarika, baragenda bazisitaraho ! 6Nzakujugunyaho imyanda, nkugire akarorero kugira ngo ukorwe n’ikimwaro, 7maze ugukubise amaso wese ahunge avuza induru, agira ati « Ninivi yarimbutse ! » Ni nde uzayigirira impuhwe ? Ni ko se, uzavana he abaguhumuriza ?
INDIRIMBO (Ivugururamategeko 32, 36, 39, 41)
Inyik/ Imana ni yo Mugenga w’urupfu n’ubugingo !
Uhoraho agiye gucira urubanza umuryango we,
akazagirira ibambe abayoboke be,
nabona y’uko intege zabo zishize,
kandi ko nta mucakara cyangwa umuntu wigenga usigaye.
Noneho rero ubu nimurebe:
“Ni jyewe ubwanjye nta wundi.
Nta yindi mana indi iruhande !
Ni jye wica kandi nkabeshaho,
uwo mfashe ntanyikura.
“Nintyaza inkota yanjye irabagirana,
ukuboko kwanjye kugatigisa iteka naciye,
nzamara inzigo mfitanye n’ababisha banjye,
mpe inyiturano abanyanga.”
IBANGONDIRIMBO RIBANZIRIZA IVANJILI (Mt 5, 10)
Alleluya Alleluya.
Hahirwa abatotezwa bazira ubutungane,
kuko Ingoma y’ijuru ari iyabo.
Alleluya.
IVANJILI
+ Matayo (Mt 16, 24-28)
Muri icyo gihe, 24Yezu abwira abigishwa be ati “Niba hari ushaka kunkurikira ajye yiyibagirwa ubwe, aheke umusaraba we maze akurikire ! 25Kuko uzashaka gukiza ubugingo bwe azabubura; naho uzahara ubugingo bwe ari jye agirira, azabukiza. 26Umuntu watunga isi yose ariko akabura ubugingo bwe, byaba bimumariye iki ? Cyangwa se umuntu yagurana iki ubugingo bwe ? 27Kandi Umwana w’umuntu agomba kuzagaruka mu ikuzo rya Se, ashagawe n’abamalayika, maze ubwo akagororera umuntu wese akurikije imigirire ye. 28Ndababwira ukuri: mu bari hano harimo abatazapfa batabonye Umwana w’umuntu aje mu ikuzo ry’Ingoma ye.”


text:
Umusaza Oswald ajya akunda kubabwira ko iyo uri umugore ukarenza imyaka 35 utaribaruka na rimwe uba wiyongerera ibyago byo kuba wabyara umwana ufite ibyo abura mu mutwe cyangwa mu mubiri muri rusange.
Urugero ngiye kubaha ni urw’ikibazo bita syndrome de Down cg se Down Syndrome. Iterwa n’uko ku nyabubiri 21 ya chromosomes haba hari chromosome eshatu aho kuba ebyiri. Chromosome ni agace kaba mu ntima y’ingirangingo, byumvikane ko kataboneshwa ijisho, kaba gafashe DNA. DNA na yo akaba ari kantu gatuma umwana agira imisusire n’iy’ababyeyi be cg n’abandi bene wabo. Iyi ndwara rero bise Syndrome ya Down, yavuzweho bwa mbere na John Langdon Down, umuganga w’umwongereza. Hari mu mwaka w’1866 ubwo yasanganga hafi ya bose mu bana bafite ikibazo cy’ubwenge budahagije ari abavutse batyo . Ariko uko ikibazo kimeze mu mubiri w’uyifite cyatahuwe mu mwaka w’1959 na Jérôme Lejeune wabonye ko ku nyabubiri ya 21 ya chromosome hari chromosome y’inyongera.
Umuntu ufite iyi ndwara mvamurage, akenshi ubwenge bwe ntiburenga ubw’umwana muzima w’imyaka itandatu. Ni ukuvuga ngo ashobora kungana n’umusaza Oswald ariko ubwenge bwe bukiri nk’ubw’umwana w’imyaka itandu. Mu maso he usanga akenshi hafite ishusho y’uruziga, insasaya ze ngari cyane zijya kubisikana, igikanu ari kinini bitanye n’ingano y’umubiri we muri rusange, mu mu ngingo ze usanga amagufwa adateretse neza mu yandi cyane ko n’imikaya ndetse n’amagufwa bye biba biteye ukwabyo. Agira ururimi rufite umubyimba munini, kandi akenshi ruto cyane, akagira amatwi atereye hasi kandi iriya mipfunya yo ku matwi iwe iba ari mike, n’ibindi bitari byiza biba bimuranga.
Icyatumye mvuga ko buriya umugore kubyara nyuma y’imyaka 35 byongera ibyago nk’ibi byo kuba yakwibaruka umwana ufite syndrome ya Down n’imibare irabigaragaza. Ku bagore 1500 bafite imyaka 20, hari umwaku ko umwe gusa ari we ubyara umwana ufite iki kibazo cya syndrome ya Down. Ku myaka 30, mu bagore 900, umwe ashobora kwibaruka umwana ufute syndrome ya Down. Nyamara, ku myaka 40, mu bagore 100 gusa, har ibyago ko umwe muri bo abyara umwana ufite syndrome ya Down. Muri rusange, ku bana bavuka kuri iyi si ya Rurema, umwe kuri 733 avukana iyi syndrome ya Down.
Ibyago muba mwongera mwanga kubyara mu kiri bato si ibi bya syndrome ya Down byonyine. Hari n’ibindi umusaza Oswald azagenda abagezaho gake gake. Mwe mwihaye ibyo kubenga mushatse mwakwisubiraho, bye !


text:
–Afite ubumuga bw’amaguru agendera ku mbago
-Yize imyuga iramutunga, anayigisha benshi
-Afite imashini zidoda imipira , ibikapu n’ibindi
-Yashinze koperative irimo ababana n’ubumuga bakora ubudozi bubatunze
Mukamudenge Helena w’imyaka 64 y’amavuko wo mu Murenge wa Kacyiru, Akarere Ka Gasabo, afite ubumuga bw’amaguru, ariko abasha kugera kuri byinshi akoresheje amaboko mu bukorikori bwo kuboha imyenda.
Yaganiriye n’Ikinyamakuru Izuba Rirashe, agaragaza ko yagiye atera imbere kuri byinshi kuva yatangira gukora umwuga w’ubudozi mu 1985.
Kuri ubu afite imashini enye iwe mu rugo. Ariko akagira na koperative ifite imashini abafite ubumuga bafashijwe kubona na leta. Iyo koperative yavutse ku bwe. Imashini ime harimo nigura amafaranga ibihumbi 500.
Ku byo akorera iwe, yagize ati“ Nkora imipira, iy’impinja, abana bato, abanyeshuri, abakuru, bose ndabakorera kuva mu 1985. Nabaga i Rwamagana mu Kigo cya Gatagara niho nabyigiye.”
Uretse imyenda, Mukamudege mu bukorikori bwe anakora amasaro, abantu bashobora kwambara mu ijosi, cyangwa ku maboko. Anakora ibikapu bitandukanye.
Mu rugendo rwe rwo kwiteza imbere, asobanura ko yahereye mu gufuma ibitambaro, nyuma aza kwiga no kuboha imipira, ava no mu kigo cy’abafite ubumuga yabagamo, abonye ibyo akora bifite isoko. Byose agenda abigeraho, anakorana na banki nta kwitinya.
Amaze kujya mu buzima bwo hanze, yatangiye kuba rwiyemezamirimo iwe, agera no ku mashini ze enye, yigurira n’inzu aho atuye. Akunda akazi, bikamuhesha abakiriya.
Yagize ati “Iyo nicaye ku mashini mpaguruka saa kumi n’ebyiri. Nkunda akazi, ni cyo kintu kinshimisha. Biterwa n’akazi mfite, niba naramutse gukorosheta ibitambaro, ndahaguruka isaha zigeze.”
Nta muntu wamurogoye, avuga ko we akora imipira ibiri, ariko hariho igihe bihinduka yanga kwica gahunda yahaye abakiriya.
Yagize ati“Biterwa n’akazi mfite, nshobora no kuryama saa sita z’ijoro, aho guhemukira umuntu narara nicaye, ariko sinice komande …Itariki ni itariki. Uretse n’umuntu ku giti cye n’ikigo nkorera, itariki n’itariki.”
Asobanura ko mu gihe bafite ikiraka cy’imyenda myinshi, akoresha izo mashini z’iwe, na koperative bagafatanya.
Nk’umupira umwe w’umuntu mukuru ugura amafaranga ibihumbi kuva kuri bitandatu.
Amasoko yabonetse avuga ko yakorera n’ibihumbi magana atanu ku kwezi.
Yigishije benshi umwuga
Yagize ati“Nko muri iyo koperative harimo abagera kuri 5 batunzwe n’uyu mwuga nigishije, nta kindi bashoboraga gukora. N’i Butare abafite ubumuga bwo kutumva , nigishije benshi. Hari n’abandi nigishije bagiye batarara. N’abandi bagenda bigisha abandi. Ni benshi sinababara”
Nk’abatumva avuga ko bitamworoheye kubigisha, ariko ngo n’ahatarakundaga kumvikana ku marenga, bakoreshaga inyandiko agasoma.
Si abafite ubumuga gusa yigishije, i Gicumbi n n’i Rwamagana hari ababikira yigishije, hari abandi benshi yigishije i Shyogwe mu Karere ka Muhanga, n’ahandi . Hose yagendaga yigisha amezi abiri, atatu, cyangwa atandatu.
Hamwe yigishaga ahabwa umushahara w’amafaranga ibihumbi magana atanu.
Ubu kwigisha umuntu kwiga ni ibihumbi 50.
Niyonsenga Felisita uvuka mu Karere ka Kamonyi ufite ubumuga bwo kutagira intoki, yabwiye Izuba Rirashe ko yamwigishije, arabishobora. Yagize ati “Byabanje kuntonda kubera ikibazo cy’intoki, ariko buhoro byagiye biza. Gukora imipira y’abanyeshuri ndayikora nta kibazo. Iyo amasoko yabonetse mbasha kubona amafaranga.”
Uyu mwuga wafashije Mukamudenge kurera abana b’imfubyi icyenda, basizwe na musaza we na mukuru we, n’abandi. We nta mwana yigeze, nta mugabo yashatse.
Aba bose babashije kurangiza amashuri, yishimira ko buri wese afite ubushobozi bwo gushaka ikimutunga, dore ko batanu barangije amashuri yisumbuye.
Hagati aho, uyu mubyeyi agaragaza ko bahura n’ imbogamizi nyinshi, zirimo kubura amasoko, aho bamwe babona ari abafite ubumuga ntibahite bizera ko babakorera neza.
Asaba leta kubaba hafi, Akarere kakabakorera ubuvugizi. Akarere ka Gasabo kemera ko iki kibazo koko kiriho, kakavuga ko kazabyitaho.
Mu mibereho ye ashima Padiri Frepo wamuhaye kwiga akamenya. Uyu Mupadiri agaruka mu kanwa k’abafite ubumuga bose babaye i Gatagara. N’umuhanzi Byumvuhore aramuririmba.


text:
Umunyamabanga Nshingwabikorwa w’Urwego Rushinzwe Intwari z’Igihugu, Imidari n’Impeta by’Ishimwe (CHENO), Nkusi Deo, aravuga ko ubutwari ari imwe mu ndangagaciro zaranze Abanyarwanda mu bihe bitandukanye, bityo, muri uyu mwaka mushya wa 2018 asaba Abanyarwanda kuzirikana kuba intwari.
Mu kiganiro yagiranye n’abayobozi b’ibitangazamakuru batandukanye hagamijwe kurebera hamwe imyiteguro y’umunsi mukuru w’intwari uba buri tariki ya 1 Gashyantare buri mwaka, Nkusi yavuze ko ari umunsi Abanyarwanda bibuka kandi bakazirikana Intwari z’igihugu n’ibikorwa byaziranze.
Yagize ati “Mu 2018 tuzizihiza umunsi w’Intwari z’igihugu ku nshuro ya 24. Icyo dusaba Abanyarwanda ni uko bawugira uwabo, bakamenya za ndangagaciro ziranga ubutwari, dusanga mu muco w’Abanyarwanda, zubaka Umunyarwanda, zubaka umuryango mugari w’Abanyarwanda, zubaka igihugu noneho zikanabafasha mu mibereho yabo ya buri munsi dukora umurimo unoze, tuwushyiramo ubwenge bwacu, umutima wacu, tuwushyiramo ingufu zacu zose, kugira ngo twihute mu iterambere, twihute mu mibereho myiza, twihute mu mibanire myiza, mu buyobozi bwiza.”
Nkusi akomeza yungamo ati “Nkumva rero y’uko Abanyarwanda muri uyu mwaka dutangiye wa 2018 abantu bazirikana y’uko bagomba kuba intwari, bagomba kugira ubutwari mu byo bakora byose. Tugomba kwihuta mu iterambere kugira ngo tugere ku byiza bishoboka, bijyanye n’ubukungu n’imibereho myiza, n’ubuyobozi bwiza n’imibanire myiza y’Abanyarwanda kuko Abanyarwanda tuzi icyo twifuza, tukaba tuzi indangagaciro z’umuco wacu, indangagaciro z’umuco w’ubutwari byadufasha kugera ku byo twifuza byose.”
Nkusi avuga ko iyo bagiye kwizihiza umunsi w’Intwari z’igihugu bitegura, bagafatanya n’inzego zitandukanye cyane cyane itangazamakuru kugira ngo kibe igikorwa kigera ku banyarwanda bose ari abari mu gihugu ari n’abari hanze y’igihugu kugira ngo umuco w’ubutwari, indangagaciro z’ubutwari zigere kuri benshi bashoboka noneho iterambere ryihute.
Avuga ko abantu bimakaje indangagaciro bakazigira izabo mu buzima bwa buri munsi, mu kazi bakora ka buri munsi, byatuma umusaruro wiyongera n’iterambere ryifuzwa rikihuta kandi rikagera kure.
Icyumweru cy’ubutwari kizatangira ku itariki ya 24 Mutarama 2018 gisozwe tariki ya 31 Mutarama 2017 kuko umunsi nyirizina ni ku itariki ya 1 Gashyantare 2017.
Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Mado uko yegera Rwemarika aba ari nako agenda yibuka ibyabaye muri iyo myaka yose yari ishize! Urwango yagiriye Rwemarika rwari rwaragiye rwikuba inshuro amagana. Ariko ishusho yamuzaga mu bwenge kenshi n’igihe yategaga rifuti, umugabo w’intarumikwa ari we Rwemarika agahagara akamutwara kuva uwo munsi akamugira umugore! Kuri we kumubabarira byari ikintu kidashoboka.
Rwemarika yashoboraga kuba yakwirwanaho, ariko igikorwa yari yarakoze cyatumaga yirega kandi akumva aratsinzwe. Yari yarakoze ibishoboka byose ngo arengere umuhungu we Nzozi kuko mado yari yaramurahiriye ko kugira ngo yumve uburemere bw’inabi yamugiriye icyo yagombaga gukora cyari kugirira nabi umuhungu we. Muri uwo mwanya Rwemarika yari yamaze kubona ko Mado ntacyo agitwaye Nzozi, yemera kwakira ikiri bumubeho iyo ari cyo cyose kugira ngo yishyure ingaruka z’ikibi yari yarakoze.
Rwemarika uko yumva intambwe za Mado umutima ukarushaho gutera, impumeko ye ikiyongera ubutitsa, icyuya kiramurenga ari nako amarira amushoka ku matama. urukundo yari yarakunze Mado ntabwo yari yararwibagiwe. Yamukunze akimubona, amugira umugore atazuyaje ikindi kandi yari yaranamuhaye umuhungu basa ari we Nzozi. Gusa Mado yagiye atareba inyuma, Rwemarika wari wizeye ko uko igihe gihita, ndetse na nyuma yo kubyara yari buzacururuke akamubera umugore azakunda akaramata abona ko yibeshye bidatinze.
Mado akubita urushyi itaa rya Rwemarika riratukura, Rwemarika atarafungura amaso Mado amwongera urundi, arangije amutegeka gufungura amaso ngo niba koko ari umugabo barebane amaso ku yandi. rwemarika amwumvira vuba, afungura amaso, amureba ari nako amwingnga amubwira ati "mbabarira nadakwingize! Singusaba imbabazi ngo utangirira nabi, gusa ngusabye imbabazi ko urukundo nagukunze rwampumye amaso rugatuma nkora ibidakorwa, nkagutera igikomere kumutima cyatumye unyanga n’umuhungu wacu urunuka. Ndakwingize wumve ko ibyo nkubwiye bimvuye ku mutima.
Mado yumvise ayo magambo, abanza gutuza ho gato kuko ibyo yakoraga byose nawe yari yarabaye umubyeyi gito. Kudakunda Nzozi bitewe n’uburyo yamubyayemo wenda byari uburenganzira bwe, ariko kumuhemukira kugeza ubwo yenda kuhasiga ubuzima byo ntibyari bikwiye umubyeyi wari umuhanga nka we. Mado abwira Rwemarika ati humura, icyaha wakoze n’icyo nakoze sinzi uwabishyira ku munzani niba hari icyaremera kurusha ikindi. Ntamunezero namba mfite bitewe n’uko urwango ngufitiye rwanteye gukora ibidakorwa.
Ubwo Rwemarika yari ateze amatwi ntacyo avuga. Mado aramwegera, aramuhobera, amubwira ati ibyabaye byose byibagirane. Kuva uyu munsi dutangire ubuzima bushya. Rwemarika agira ngo ararota. Ubwo Nzozi nawe azamuka yihuta ngo ajye kureba ko nta bara Mdo yaba yakoze, atarinjira ubwo umuryango wari urangaye ho gato abona Mado na Rwemarika umwe mu maboko y’undi! Bwa mbere m’ubuzima bwe yumva ibyishimo atazi aho biturutse biramusaze!
Nttuzacikwe n’agace ka 46. Ni buri wa gatatu kuri wateta.com
Bjr Aima ndishimye cyaneeee! kubona Mado na Rwemarika bagiye kubyutsa umubano wabo gusa biratuma na keza agarukamo kandi rwose ni umwana mubi cyane. Merci sana
Yewwww ndishimye ndarize.Mado arahindutse.Mer6 Aimable
mana weeeeeeeeeeeeeeee mbigize ne ndishimye bidasanzwe Gusa nigitangaza kubona mado ahindutse pe ariko se buriya akeza we nzozi aramubabarira?


text:
Umwepiskopi wa Diyosezi ya Kabgayi Musenyeri Smaragde Mbonyintege aratangaza ko Imana yatanze Umwana wayo Yezu na Kriziya (itorero) kugira ngo idufashe kumva uwo Yezu kuko ngo umuntu ushaka kumwiyumvisha ku giti cye acikamo amacakwinshi.
Aya ni amagambo yatangaje ubwo yaganiraga n’umunyamakuru wa Ibyishimo.com baganira ku buzima abakristo bakwiye kubamo buri munsi. Aha bifashishaga ijambo ry’Imana rivuga ko uzi Ijambo ry’Imana yubakira inzu ye ku rutare.
Musenyeri Smaragde Mbonyintege arasobanura ubuzima nyabwo bukwiye kuranga abakristu
Muri iki kiganiro, Musenyeri Smaragide Mbonyintege yatangiye asobanura ubuzima bukwiye abakristu yifashishije nyine iryo jambo twavuze haruguru n’uburyo rigomba kumvikana.
Yagize ati : “ Ubundi iryo jambo riri mu gitabo cy’Ubuhanga. Ubuhanga bw’ibanze ni ukumenya Imana. Imana yaturemye idushyiramo ubuhanga bwo kuyimenya no kuyubaha no kuyikunda. Ariko harimo n’icyaha gitandukanya umuntu n’Imana. Kubakira inzu yawe ku rutare rero si inzu y’amatafari cyangwa y’ibiki, ahubwo ni ubuzima bwawe uba wubaka. Ubuzima bwubakiye ku kwemera buba bukomeye. Naho ubuzima bwubakiye ku musenyi buranyerera nk’amazi agiye ku musenyi aratemba akagucika.”
Muri uko kuvuga ubuzima bwubakiye ku rutare, Musenyeri Smaragde avuga ko mu mvugo yumvikana y’iki gihe ari ubuzima bwubakiye ku kwemera. Ngo ubundi urutare muri Bibiliya bishaka kuvuga ukwemera. Ngo ni na yo mpamvu Petero yari Simoni Yezu akamwita Petero bivuga “Urutare rw’ukwemera.”
Akomeza anasobanura uko umuntu yagera kuri uko kwemera kugira ngo akubakireho inzu ye ikomere.
Yakomeje agira ati : “ Bene wacu bo mu yandi matorero bakunda kuririmba bati : ‘ Ni wowe rutare.’ Burya ni Zaburi baba baririmba. Ni wowe rutare ni ukuvuga ni wowe nemera, ni wowe negamiye, ni wowe nakubakiraho ikintu gikomeye cyose nshaka gushinga. Naho ibindi byose ni ugushyira ku musenyi. Uburyo bwa mbere umuntu yabigeraho, ni ukumva umutima we akamenya aho umwerekeza. Ariko n’Imana yaradufashije kugira ngo tubashe kwemera iduha Yezu iduha na Kriziya. Kriziya ni yo idufasha kumva Yezu. Iyo umuntu ashatse kumwiyumvira buri wese ku giti cye, birumvikana ko acikamo amacakwinshi. Iyo mvuga Kriziya ubwo mba mvuga n’andi matorero ariko ashingiye ku rutare nyarwo, adashingiye ku musenyi.”
Abajijwe impamvu abayobozi b’amatorero n’amadini na bo bagera igihe bakagwa bakava mu byanditswe ugasanga na bo batangiye kugaragaraho imyitwarire itari myiza kandi bazwiho kumenya Ijambo ry’Imana, Musenyeri Smaragide yasubije mu magambo akurikira:
Ati : “ N’abashumba burya ntukibwire ko bafite urukingo rw’icyaha. Hari n’ushobora gutakaza ukwemera ari umuyobozi cyangwa akarangarira mu zindi nyungu ndetse byanajya gupfa agakoresha ukwemera kwe kugira ngo abone inyungu ze bwite. Ntitwabicira urubanza ngo tuvuge ngo kanaka ni ko ameze ariko biterwa n’ibyo akora.”
Umwepisikopi wa Kriziya Gatolika muri Diyoseze ya Kabgayi, Musenyeri Smaragde Mbonyintege yasoje asaba abantu kwitabira amateraniro na za misa kugira ngo babashe gusobanukirwa ijambo ry’Imana mu buryo bumwe kandi barusheho kubaka ukwemera kwabo.
Yasoje agira ati: “ Abantu baravuga ngo ‘ Mfata Bibiliya Imana ikambwira.’ Nibyo nkubwira. Bibiliya irakubwira ariko ugomba kugira uyigusobanurira. Nk’icyo kibazo cyerekeye kubaka inzu ku rutare, urumva nk’umuntu agiye kuyisoma; abo twita “les fondamentalistes”, akumva ko ari urugo rwe arimo kubaka akibagirwa ko ari ubugingo bwe arimo kubaka … aho Kriziya cyangwa itorero ni byo bigomba kumusobanurira icyo urwo rutare rushaka kuvuga.”
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Twiringiyimana Valentin


text:
www.eachamps.rw
Mu gihugu cy’ Afurika y’epfo hadutse umupasiteri ubatirisha abayoboke be inzoga mu gihe bisanzwe bimenyerewe ko abandi babatirisha amazi. Amazina ye yitwa Bishop Tsietsi Makiti w’imyaka 52 afite itorero ryitwa Gabola Church akaba ari nawe uribereye umuyobozi .
Bitewe n’uyu mubatizo udasanzwe, itorero rye rimaze kugira abayoboke barenga 500 mu gihe cy’amezi abiri gusa byuvikana ko abantu bajyayo bakurikiye inzoga zihaba n'uyu mubatizo we udasanzwe.
Bishop Makiti ahamya ko ibi akora bijyanye n’ijambo ry’Imana kuko na Yesu yabikoze ubwo yahinduraga amazi divayi.
Yagize ati: “Muri iri torero tubanza gusengera inzoga mbere yo kuziha abayoboke bacu nk’uko Yesu yabikoze.”
Makiti yakomeje avuga ko abantu banyoye inzoga baba bishimye kandi ari abanyamahoro.
Ati: “Abantu banywa inzoga baba bishimye kandi ni abanyamahoro. Ibi bisobanuye ko baba bari mu gicucu cy’Isumbabyose.”
Bishop Makiti utavugwaho rumwe n’abakurikirana ibibera mu rusengero rwe, avuga ko kuba aha inzoga abyoboke be ndetse akazibabatirisha byagabanyije ibyaha.
Yagize ati: “Iki gikorwa cyatumye ibyaha bigabanuka, kandi byongereye urukundo n’ubwubahane. Kuva iri torero ryatangira ibyaha byaragabanutse mu buryo bugaragara nk’uko abaturage bagenda babitubwira.”
Ku meza ya pasiteri Makiti haba hateretseho Inzoga zikarishye
Aha baba bari gusengera Inzoga mbere yo kuziha abakirisitu
Iyo bamaze kuzisengera batangira kuzinywa ntacyo bikanga ngo kuko na yesu yahinduye amazi divayi
Mu rusengero ni uku biba bimeze
2 months ago | by Rukundo Patrick
Ntwari Didier 1 month ago
hhhh!! mbeg ibara ubusi akorera imana cg nisatanreply(0)
serge 2 months ago
ooohy my God i can't believe it demm whatis that beer her noreply(0)
Clemence 2 months ago
Nyin Ubwenge Nik?reply(0)
Kanyamuhanda venuste ikidandari 2 months ago
Ntibikabeho kunywa nokubatirisha inzoga murusengero tubyamaganire kure irwandareply(0)
Frederic 2 months ago
Muzamwihorere kuko imana iramureba rnkandininayo ISi,uko,izamuhana rnbitewe nicyaha Akora kandirnaripadil nukuribirababaje cyane Pernndamusabiye umugisha kumana saw murakozereply(0)


text:
INGINGO Y’IBANZE | ESE UHA AGACIRO IMPANO TWAHAWE N’IMANA?
Twagaragaza dute ko duha agaciro iyo mpano?
“Urukundo Kristo afite ruraduhata . . . Yapfiriye bose kugira ngo abariho badakomeza kubaho ku bwabo, ahubwo babeho ku bw’uwo wabapfiriye.”
IYO uhawe impano idasanzwe, uba ugomba gushimira uwayiguhaye. Yesu yatsindagirije iryo somo igihe yakizaga abantu icumi indwara ikomeye itaragiraga umuti muri icyo gihe. Umwe muri bo ‘yagarutse asingiza Imana mu ijwi riranguruye.’ Yesu yarabajije ati “mbese abakize ntibari icumi? None se abandi icyenda bari he” (Luka 17:12-17)? Ibyo bitwigisha iki? Bitwigisha ko burya abantu bibagirwa vuba ineza bagiriwe.
Incungu ni impano iruta izindi. Ni yo mpano y’agaciro kenshi kuruta izindi zose. None se wakora iki ngo ushimire Imana yaguhaye iyo ncungu?
Kumenya uwayitanze. Kuba incungu yaratanzwe ntibivuga ko abantu bose bazabona ubuzima bw’iteka nta cyo bakoze. Yesu yasenze Imana agira ati “ubu ni bwo buzima bw’iteka: bitoze kukumenya, wowe Mana y’ukuri yonyine, bamenye n’uwo watumye, ari we Yesu Kristo” (Yohana 17:3). Ese hagize ukubwira ko ukiri umwana hari umuntu wakurokoye, ntiwakora uko ushoboye ukamumenya neza, ukamenya n’icyatumye akurokora? Yehova Imana we waduhaye incungu irokora ubuzima, yifuza ko wamumenya kandi ukaba incuti ye. Bibiliya igira iti “mwegere Imana na yo izabegera.”—Yakobo 4:8.
Kwizera incungu. Bibiliya igira iti “uwizera Umwana afite ubuzima bw’iteka” (Yohana 3:36). Wagaragaza ute ko ufite ukwizera? Iyo umuntu yizera incungu abigaragariza mu byo akora (Yakobo 2:17). Ibyo bikorwa ni ibihe? Impano iba iyawe iyo wemeye kuyifata, ukayitwara. Nawe rero, ugomba kugira icyo ukora kigaragaza ko wemera incungu. Wabikora ute? Menya ibyo Imana igusaba kandi ubikurikize. * Jya usenga Imana uyisaba kukubabarira no kuguha umutimanama ukeye, kandi wiringire ko incungu izahesha abayizera bose ibyiringiro by’ubuzima bw’iteka, bakabaho neza, mu mahoro n’umutekano birambye.—Abaheburayo 11:1.
Kujya mu Rwibutso rw’urupfu rwa Yesu. Yesu yatangije umunsi mukuru ngarukamwaka wari kujya utwibutsa incungu twahawe. Yavuze ko tugomba kujya twizihiza uwo munsi mukuru, agira ati “mujye mukomeza gukora mutya munyibuka” (Luka 22:19). Uyu mwaka, Abahamya ba Yehova bazibuka urupfu rwa Yesu kuwa kabiri tariki ya 11 Mata 2017, izuba rirenze. Ayo materaniro amara hafi isaha, aba agizwe na disikuru isobanura akamaro k’urupfu rwa Yesu, haba muri iki gihe no mu gihe kizaza. Umwaka ushize, abantu bagera hafi kuri miriyoni 20 bo hirya no hino ku isi bitabiriye uwo muhango. Nawe uzaze dufatanye gushimira Imana kubera iyo mpano ihebuje yaduhaye.
^ par. 7 Uburyo bwiza bwo kumenya Imana no kuba incuti yayo, ni ukwiga Ijambo ryayo Bibiliya. Niba wifuza kwiga Bibiliya, bisabe Umuhamya wa Yehova cyangwa ujye ku rubuga rwa www.jw.org/rw.


text:
ISOMO RYA MBERE
Igitabo cy’Umuhanuzi Izayi (Iz 6, 1-2a.3-8)
1Mu mwaka umwami Oziya yatanzemo, nabonye Nyagasani yicaye ku ntebe ya cyami ndende kandi itumburutse. Ibinyita by’igishura cye byari byuzuye icyumba gitagatifu cy’Ingoro y’Imana. 2Abaserafimu bari bahagaze hejuru ye. 3Nuko bakikiranya amajwi bavuga bati “Nyir’ubutagatifu, Nyir’ubutagatifu, Nyir’ubutagatifu ! Ni Uhoraho, Umugaba w’ingabo, isi yose yuzuye ikuzo rye !” 4Umuririmo w’ayo majwi uhindisha umushyitsi inzugi n’ibizingiti byazo, maze Ingoro isabwa n’umwotsi. 5Nuko ndavuga nti “Ndagowe ! Bincikiyeho kuko ndi umuntu w’iminwa yandavuye, ngatura mu muryango w’iminwa yahumanye, none amaso yanjye akaba abonye Umwami, Uhoraho, Umugaba w’ingabo.”
6Ariko umwe mu Baserafimu aguruka ansanga, afashe mu kiganza cye ikara ryaka, yari akuye ku rutambiro ariteruje igifashi. 7Arinkoza ku munwa maze arambwira ati “Ubwo iri kara rigukoze ku munwa, ubuhemu bwawe burahanaguwe, icyaha cyawe kirakijijwe.” 8Nuko numva ijwi rya Nyagasani rigira riti “Mbese ndatuma nde ? Ni nde twakohereza?” Ni ko kumusubiza nti “Ndi hano, ntuma !”
ZABURI (Zab 138 (137), 1-2a, 2b-3, 4-5, 7c-8)
Inyik/ Uhoraho, Imana yacu, ni Nyir’ubutagatifu !
Uhoraho, ndakogeza n’umutima wanjye wose,
ndakuririmbira imbere y’ab’ijuru bose,
mpfukamye nerekeye Ingoro yawe ntagatifu.
Ndogeza izina ryawe kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
Uhoraho, abami bo ku isi bose bazagusingiza,
kuko bumvise amasezerano wivugiye.
Bazarata inzira z’Uhoraho bavuga bati
“Koko ikuzo ry’Uhoraho ntirigira urugero !”
Indyo yawe ituma ntsinda,
Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
ISOMO RYA KABIRI
Ibaruwa ya mbere Mutagatifu Pawulo Intumwa
yandikiye Abanyakorinti ( 1Kor 15, 1-11)
1Bavandimwe, ndabibutsa Inkuru Nziza nabagejejeho, ari yo mwakiriye kandi mukaba muyihambiriyeho, 2ikaba ari na yo izabakiza niba muyikomeyeho nk’uko nayibigishije ; naho ubundi ukwemera kwanyu kwaba ari impfabusa. 3Koko rero icya mbere cyo nabagejejeho, ni icyo nanjye nashyikirijwe : ko Kristu yapfuye azize ibyaha byacu, nk’uko byari byaranditswe. 4Ko yahambwe, ko yazutse ku munsi wa gatatu nk’uko byari byaranditswe. 5Ko yabonekeye Kefasi, hanyuma akabonwa na ba Cumi na babiri. 6Hanyuma yongeye kubonwa n’abavandimwe magana atanu icyarimwe; abenshi muri bo baracyariho, abandi barapfuye. 7Hanyuma yabonekeye Yakobo, nyuma abonekera intumwa zose icyarimwe. 8Uw’imperuka nanjye arambonekera, jye umeze nk’uwavutse imburagihe.
9Koko jyewe ndi uwa nyuma mu ntumwa zose ; sinkwiriye no kwitwa intumwa kuko natoteje Kiliziya y’Imana. 10Ariko uko ndi kose mbikesha ingabire y’Imana, kandi iyo ngabire ntiyambayemo impfabusa. Ahubwo ndetse nakoreye kubarusha bose ; nyamara si ku bwanjye, ni ku bw’ingabire y’Imana indimo. 11Uko biri kose, yaba jye cyangwa bo, ngibyo ibyo twamamaza kandi ari na byo mwemeye.
IBANGONDIRIMBO RIBANZIRIZA IVANJILI (Mt 4, 19)
Alleluya Alleluya.
Ijwi ry’Imana riraduhamagara riti
“Nimuze munkurikire, nzabagira abarobyi b’abantu.”
Alleluya.
IVANJILI
+ Luka (Lk 5, 1-11)
1Umunsi umwe, Yezu akaba ahagaze ku nkombe y’ikiyaga cya Genezareti, abantu benshi bamuniganagaho bashaka kumva ijambo ry’Imana. 2Nuko abona amato abiri ku nkombe y’ikiyaga; abarobyi bari bayavuyemo boza inshundura zabo. 3Ajya mu bwato bumwe bwari ubwa Simoni, amusaba kubutsura gato. Nuko aricara maze yigisha abantu ari mu bwato. 4Amaze kwigisha abwira Simoni ati “Erekeza ubwato mu mazi magari, murohe inshundura zanyu murobe.” 5Simoni aramusubiza ati “Mwigisha, twagotse ijoro ryose ntitwagira icyo dufata, ariko ubwo ubivuze ngiye kuroha inshundura.” 6Baraziroha maze bafata amafi menshi cyane, inshundura zabo zenda gucika. 7Barembuza bagenzi babo bari mu bundi bwato ngo babafashe. Baraza buzuza amato yombi, bigeza aho yenda kurohama.
8Simoni Petero abibonye apfukama imbere ya Yezu avuga ati “Igirayo Nyagasani, kuko ndi umunyabyaha !” 9Koko ubwoba bwari bwamutashye we na bagenzi be, babonye ayo mafi yose bari bamaze kuroba. 10Barimo Yakobo na Yohani bene Zebedeyi, bagenzi ba Simoni. Nuko Yezu abwira Simoni ati “Witinya, kuva ubu uzajya uroba abantu.” 11Nuko bagarura amato yabo ku nkombe, basiga aho byose baramukurikira.


text:
Mama Vincentia uvuka muri Paruwasi ya Rwaza, Diyosezi ya Ruhengeli abaye umunyarwandakazi wa kabiri usezeranye burundu mu Muryango w’Ababikira b’Umuryango Mutagatifu w’i Bordeaux, bakaba bakorera i Rushaki muri Diyosezi ya Byumba ndetse no muri Diyosezi ya Gikongoro.
Mama Vincentia yasezeranye burundu ku wa 11.12.2010 muri Paruwasi ya Rushaki, mu gitambo cya misa cyari cyitabiriwe n’abakristu benshi ari abavuye i Rwaza aho Mama Vincentia avuka, ndetse n’abanyarushaki ubwabo. Igitambo cya Misa cyatuwe na Musenyeri servilien NZAKAMWITA Umushumba wa Diyosezi ya Byumba, akikijwe n’abasaserdoti barimo Padiri mukuru wa Paruwasi ya Rwaza.
Mu nyigisho yatanze mbere yuko Mama Vincentia asezerana burundu, yaragize ati: “twazinduwe no kumurikira Imana Vincentia utwibutsa ko icyo Imana ishaka ari uko twakwera imbuto zishimisha Imana, zigashimisha na Kiliziya. Imana itugirira icyizere kabone n’iyo twebwe ubwacu tutakwiyizera. Ni ngombwa rero kwakira imbuto nziza Imana ibiba muri twe.” Umushumba wa Diyosezi yakomeje avuga ko Imana idushakaho ubutungane, ikadusaba kuyifasha gutagatifuza abandi kandi ikaduhumuriza. Musenyeri ati: “Imana iratuzi, izi ko turi abanyantege nke, ariko iratwizeye. Hari indangagaciro rero uwatowe n’Imana agomba guharanira: kubaha, kugirira Imana urukundo ukarugirira n’abavandimwe, kubana neza n’abandi, kwiyubaha… Hari kandi indangagaciro zo guharanira ubutagatifu: kubaha amategeko y’Imana, kwirinda ibishuko, gusenga… Izi ndangagaciro zose zikaba zitugira imfura mu bantu. Tugomba guhora rero ku isooko y’ubutungane duhorana na Kristu. Turi amashami agomba kwera imbuto nziza. Ni ugushinga imizi rero muri Kristu.”
Umushumba wa Diyosezi yarangije abwira Vincentia ati: “Vincentia ubane na Kristu, umwakire iwawe kugira ngo agutunge maze uzabashe kwera imbuto nziza. Icy’ingenzi abihayimana basabwa ni ukugaragaza ko Imana ibaho bakoresheje ubuzima bwabo no kugaragaza inzira iyigana.”
Vincentia rero asezerana ati: “imbere y’Imana, abatagatifu n’abari aha, nsezeraniye kwiha Imana burundu mu Muryango w’ababikira b’Umuryango Mutagatifu w’i Bordeaux.” Mama Vincentia kandi yasinyiye isezerano yagiranye n’Imana kandi yambikwa impeta n’uhagarariye umuryango w’Ababikira, impeta igaragaza urwibutso rw’ayo masezerano. Nyuma y’igitambo cya misa habaye ibirori byo kwishimira Mama Vincentia wari ukikijwe na Mama umubyara, abavandimwe n’inshuti ze ndetse n’iz’umuryango w’ababikira.


text:
16 Mutarama 2017
U BURUSIYA
Urukiko rw’Ubujurire ruherutse kuvuga ko ubujurire bw’Abahamya ba Yehova nta shingiro bufite
Ku itariki ya 16 Mutarama 2017, Urukiko rw’Umugi wa Moscou, rwateye utwatsi ubujurire Abahamya ba Yehova barugejejeho basaba ko rutesha agaciro impapuro z’Umushinjacyaha Mukuru wasabaga ko rufunga ibiro by’Abahamya byo muri icyo gihugu. Abacamanza bose uko ari batatu bari muri urwo rubanza, bavuze ko ibimenyetso byatanzwe n’abunganizi b’Abahamya nta gaciro bifite, maze nyuma y’umwiherero wamaze iminota icumi batangaza umwanzuro. Uwo mwanzuro abacamanza bafashe, ushimangira uwafashwe n’Urukiko rw’Akarere ka Tverskoy, ku itariki ya 12 Ukwakira 2016, washyigikiraga ubusabe bwa wa Mushinjacyaha Mukuru. Ubu, ibyo uwo mushinjacyaha yasabye ku itariki ya 2 Werurwe 2016, bishobora gushyirwa mu bikorwa. Icyakora, ingaruka uwo mwanzuro uzagira ku mudendezo wo gusenga Imana Abahamya bari bafite mu Burusiya, ntiziramenyekana neza.


text:
NIMUKANGUKE! Gicurasi 2014 | Ibanga ryo guhangana n’imihangayiko
Guhangayika bishobora kugirira umuntu akamaro, ari uko gusa ashoboye guhangana na byo.
Hirya no hino ku isi
Ibirimo: akarere kavumburwamo amoko arenga 100 y’ibinyabuzima buri mwaka, igihe abana bagombye kumara bareba televiziyo, n’ibikorwa bibyara ingufu zitangiza ibidukikije.
INGINGO Y'IBANZE
Ibanga ryo guhangana n’imihangayiko
Inama z’ingirakamaro zo muri Bibiliya zagufasha guhangana n’ibintu bine bikunze guteza imihangayiko.
INAMA ZIGENEWE UMURYANGO
Uko wafasha umwana gukoresha interineti neza
Wafasha ute umwana wawe kumenya kwifatira imyanzuro aho gukurikiza amategeko gusa?
IKIGANIRO
Umuganga w’inzobere mu kubaga asobanura imyizerere ye
Dogiteri Guillermo Perez yamaze igihe yemera ubwihindurize, ariko ubu yemera ko Imana ari yo yaturemye. Ni iki cyatumye ahindura imitekerereze?
Uko abapfumu bahizwe bukware mu Burayi
Amarorerwa yakozwe icyo gihe yatewe n’igitabo “kirimo ubugome . . . kandi cyangiza kuruta ibindi byose byabayeho ku isi.”
ICYO BIBILIYA IBIVUGAHO
Gutekereza
Uburyo bwose bwo gutekereza si ko ari bwiza.
Ubwenge burahamagara
—Ese wumva ijwi ryabwo?
Ubwenge nyakuri buzakemura ibibazo by’abantu.
Ibindi wasomera kuri interineti
Ese nitwara neza?
Bamwe mu rubyiruko bahabwa umudendezo uruta uw’abandi. Biterwa n’iki?
Ese ngeze igihe cy’irambagiza?
Suzuma ibibazo bine byagufasha kumenya niba ugeze igihe cyo kurambagiza.
Ese ababyeyi bawe baratanye?
Wahangana ute n’agahinda, uburakari no kubika inzika?
Icyo abakiri bato bavuga ku birebana n’uko bagaragara
Kuki abakiri bato bahangayikishwa cyane n’uko bagaragara?
Mose akurira muri Egiputa
Kuki nyina wa Mose yamushyize mu ruzi rwa Nili? Menya byinshi kuri Mose, umuryango we n’umukobwa wa Farawo.


text:
IBINTU BY’INGENZI BYABAYE MU MWAKA USHIZE
Televiziyo ya JW ‘Iraduhumuriza kandi ikadukomeza!’
KUVA televiziyo ya JW yatangira gukora mu mwaka wa 2014, yahumurije abantu benshi bo hirya no hino ku isi kandi irabakomeza. Ubu ibiganiro by’iyo televiziyo biboneka mu ndimi zisaga 90. Urugero, ibyo biganiro bihindurwa mu cyewe, ikiga no mu gitwi (cyagaragajwe hano), bigashimisha ababwiriza basaga 130.000 bo muri Bénin, Gana, Kote Divuwari no muri Togo. *
Agatha ni umugore w’umugenzuzi usura amatorero muri Gana. Yaravuze ati “iyo nkurikirana ibiganiro by’abavandimwe bo mu Nteko Nyobozi n’ababafasha, numva ari nk’aho Yehova amvugishiriza iwanjye. Nkatwe dutuye mu kitumva ingoma, ntitwari kuzigera tubona abo bavandimwe. Iyo televiziyo yatumye turushaho kunga ubumwe n’abavandimwe bo hirya no hino ku isi.”
Raporo yo muri Zambiya igira iti “nubwo ababwiriza bo mu matorero menshi badafite amikoro, bakora ibishoboka byose bakareba ibiganiro bya televiziyo ya JW. Urugero, itorero rya Misako riri ku birometero bisaga 30 uvuye ku mugi, mu karere k’icyaro kabamo utugezi twuzura cyane mu gihe cy’imvura.” Umukozi w’itorero witwa Simon waje gufasha iryo torero, agira ati “buri kwezi, hari umuntu ukora urugendo rw’amasaha abiri akagera ku muhanda, agatega imodoka akagera mu mugi, aho abavandimwe bashobora kuvana ibiganiro kuri interineti. Hari umusaza w’imyaka 70 n’abahungu be babiri batari barigeze bajya mu materaniro y’Abahamya ba Yehova, ariko igihe yumvaga ko bari kwerekana videwo mu materaniro, yagize amatsiko. Uwo musaza yaravuze ati ‘ubu ni bwo buryo bwiza bwo kwiga ibyerekeye Imana.’”
Ibaruwa yo gushimira yaturutse mu Burusiya yagiraga iti “tumaze umwaka tureba ibiganiro bya televiziyo ya JW kandi biradushimisha cyane. Tukimara kureba ikiganiro cya mbere, twumvise twunze ubumwe n’umuryango wose w’abavandimwe! Byari bishimishije rwose! Twumva turi umuryango umwe mugari! Twishimiye cyane kubona abavandimwe bacu bo mu Nteko Nyobozi. Batugezaho ibyokurya mu gihe gikwiriye kandi bikatugeraho twese. Buri kiganiro tuba tugitegerezanyije amatsiko. Byatumye turushaho guterwa ishema no kwitwa Abahamya ba Yehova. Mwarakoze bavandimwe, turabakunda cyane! Dushimira Yehova na Kristo imirimo itangaje bakora. Iraduhumuriza kandi ikadukomeza!”
Horst na Helga bo mu Budage, bageze mu za bukuru kandi bafite ubumuga. Baranditse bati “televiziyo ya JW ni nziza cyane. Duterwa inkunga n’inkuru z’abavandimwe na bashiki bacu bamugaye. Urugero rwabo rudutera inkunga yo gukora ibyo dushoboye byose nubwo dufite uburwayi. Kubona umuvandimwe wamugaye w’umusaza w’itorero, byatweretse ko buri muntu ashobora kugira icyo aha Yehova. Iyo tubonye abo bavandimwe na bashiki bacu b’intangarugero, dushimira Yehova kandi tukamusaba kubaha imigisha.”
Kodi wo mu Bwongereza, agira ati “turabashimira igihe n’imbaraga mukoresha mutegura ibishyirwa ku rubuga rwa jw.org, ibiganiro bya televiziyo ya JW, na videwo za Kalebu na Sofiya. Turabashimira ko mudufasha gusobanukirwa Bibiliya bitatugoye. Nabatijwe mfite imyaka umunani kandi nimara gukura, nzitangira kubaka Amazu y’Ubwami! Nifuza no gukora kuri Beteli. Ubu mfite imyaka icyenda, ariko sinzatinda gukura.”
Arabella ufite imyaka umunani wo mu Bwongereza yaranditse ati “mwarakoze kudutegurira videwo n’imyitozo. Bimfasha kurushaho kumenya Yehova. Imyitozo ishyirwa ku rubuga rwa jw.org imfasha kumenya Yehova kandi iranshimisha. Muhimba indirimbo nziza buri wese ashobora kwibuka. Videwo za Kalebu na Sofiya na zo ziramfasha. Ndabashimira imirimo yose mukora.”
^ par. 3 Ibiganiro bya televiziyo ya JW ubisanga ku rubuga rwa tv.jw.org..


text:
Nizzo , Safi na Humble Jizzo bahuriye muri Urban Boyz bari barabanje gutangaza ko igitaramo cyo kumurika album ya Gatandatu cyagombaga kuzabera kuri Stade Ntoya i Remera mu Kwakira 2016 ndetse kikitabirwa n’umwe mu baririmbyi bo muri Nigeria bakoranye indirimbo hagati ya Iyanya na Timaya.
Humble Jizzo yabwiye IGIHE ko habayemo impinduka bityo bakaba bagiye gukorera igitaramo i Huye nk’inzira bazakoresha mu gushimira abafana babo muri aka gace ari nako karimo ubwiganze bw’ababashyigikiye mu irushanwa rya Primus Guma Guma Super Star baherutse gutwara.
Yagize ati “Igitaramo cyagombaga kubera muri Petit Stade i Remera ariko byarahindutse, harimo utuntu twahindutse bituma tukijyana mu Mujyi wa Huye. Ni n’uburyo twifuje gukoresha kugira ngo tubone uko dushimira abafana bacu badufashije cyane, tunabereke igikombe kiruta ibindi mu Rwanda duherutse gutsindira.”
Yavuze ko iyi album izaba igizwe n’indirimbo icumi z’indobanure, zizaba ziganjemo izifite amazina n’amwe mu magambo yiganjemo ayo mu rurimi rw’Icyongereza.
Ati “Album yacu ni iya gatandatu, icya mbere igomba kuba itugaragaza nk’abahanzi bamaze gukomera mu muziki kandi niko bimeze koko, turi na bakuru. Indirimbo ziriho nyinshi barazimenye izindi ni nshyashya bazazumva nibagura album yacu.”
Iyi album izaba igizwe n’indirimbo icumi, eshanu muri zo zamaze kujya hanze izindi ziracyari muri studio, izo ni ‘Aragiye’, ‘Show Me Love’, ‘Adamu na Eva’, ‘So Good’, ‘Pete Kidole’, ‘Till I Die’, ‘Nkunda Ibyo Bintu’, ‘Narihanaguye’ na ‘Call Me’.
Igitaramo cy’umusogongero wa album ‘Adamu na Eva’ kizabera muri People Club ku Kacyiru kuwa 2 Ukuboza 2016 naho icyo kuyishyira hanze kibe kuwa 3 Ukuboza 2016 mu Mujyi wa Huye.


text:
ahubwo uwo mukobw ani imfura , none se ubundi iyo akwemererera guhita mujayana iwabo wari kuba ubonye icyemezo cyo gukundana nawe , twara ibintu gake , reka amarangamutima ibyo urimo ni ibyabana bato numara guterwa indobo nk''eshatu uzamenyera , ni gutyo bitangira bikagenda biza gake gake , ubifate nk'ibisnzwe naguhamagara ujye umwitaba buriya we yamaze gukamirika niwowe usigaye kumenya icyo gukund abivuz emuri iki kinyejana .. shaka ibyo uhugiramo ukore akazi kawe utuje kandi wiyakire hanyuma uwo mukobwa uzamwitegereze neza uzasanga atariwe uri kw''isi nubibona utyo buzacya wabonye uwo kumusimbuza .. nibikunanira uziyica mumutwe kandi ni wowe n''abakureze bakagukuza muzaba muhombye kuko umukobwa we ntazabura abandi bamukunda kuko wanasanga banahari .. akaba akugereranya nabo akabona utari uwo kwihutana iwabo . twebwe ibyo twarabimenyereye iyo utari munyungu z'umukobwa ntabwo yahita akwiteza agutwara gake kugeza abonye ko ibindi yatekerezaga bitazakunda.
Mujyanama - 11/12/2017 saa 05:11


text:
Itsinda Beninganzo ryavutse ku gitekerezo cy’urubyiruko rwihurije mu cyo bise EAC(African Entertainment corporation) barimo uyu Akeem Marvin usanzwe azwi mu buhanzi bw’imivugo no kuririmba akaba umuvandimwe w’umunyamakuru Luckman Nzeyimana(Lucky), Umutare Gaby n’abandi.
Makanyaga mu mashusho y'iyi ndirimbo
Mariya Yohani nawe yahuje imbaraga na Beninganzo
Nkuko babidutangarije bagize iki gitekerezo cyo guhuza abahanzi bafite ibigwi n’ubunararibonye mu muziki mu rwego rwo gufasha abahanzi babyifuza mu bijyanye n'imyandikire y'ibihangano byabo hitawe ahanini mu kongera no kunonosora ubutumwa bw'ibihangano bitanga ubutumwa muri sosiyete nyarwanda.
Muri aba bahanzi bishyize hamwe n’uru rubyiruko, kugeza ubu harimo umubyeyi Mariya Yohani na Makanyaga Abdoul bakoranye iyi ndirimbo ndetse na Mavenge Sudi.
Mavenge Sudi nawe agaragara mu mashusho y'iyi ndirimbo
Umutare Gaby nawe yahisemo kwiyunga ku bahanzi bamuboneye izuba
Akeem Marvin asanzwe azwi cyane mu mivugo
Mu kiganiro twagiranye na Akeem Marvin yagize ati “ Ni muri urwo rwego ubu twamaze gukora igihangano cya mbere cyitwa Shishoza gihuriyemo izo nararibonye hamwe n'Umutare Gaby na Akeem Marvin.”
Kanda hano urebe amashusho y'indirimbo 'Shishoza'
Nyuma yo gushyira ahagaragara iyi ndirimbo bakaba bateguye igitaramo bise Kigali Lovers Night kizahuza aba bahanzi bose mu rwego rwo gutaramana n’abantu bazaba bizihiza umunsi mukuru w’abakunda dore ko kizaba ku wa 14 Gashyantare 2017 I Gikondo ahitwa Ambassadors Park, aho bazanaboneraho kumurika amashusho y’iyi ndirimbo yabo no gutangaza gahunda yabo.